text:
Men vit notera okkum tó, at miðvingarnir møttu til dystin, og serliga til seinna hálvleik, eftir at hava fingið ein lúsing uppá 12-0 í 1. hálvleiki. Orkan og evnini rukku bara ikki til, men serliga í seinna hálvleiki stríddust gestirnir sera væl og fingu tamt okkara álop nakað.
Vit vóru tó klárt betri allan dystin. Daniel Elly Pedersen skoraði 7 og Símun Samuelsen 4 mál, men fyri uttan tað kundu vit helst havt skorað eini tíggju afturat.
Miðvingar komu í tvær góðar støður, men í fyrra hálvleiki fór skotið yvir málið, meðan yvirleggjarin var fyri í seinna hálvleiki.
Vit eru klárt víðari í ársins kapping um Løgmanssteypið og bíða nú við spenningini eftir, hvørjum vit skulu møta í næsta umfari.
Tað verður sum skilst avgreitt í 3-2 í annaðkvøld.
KOYR Á, HB!!!!
HAGTØLINI
Løgmanssteypið, 1. umfar sunnudagin 2. apríl 2017 kl. 15.00 í Gundadali
HB – MB 18-0 (12-0)
1-0 Martin Bergvold 1’
2-0 Símun Samuelsen 4’
3-0 Daniel Elly Pedersen 11’
4-0 Sebastian Pingel 12’
5-0 Daniel Elly Pedersen 21’
6-0 Heðin Hansen 23’
7-0 Rókur Jespersen 28’
8-0 Sebastian Pingel 29’
9-0 Daniel Elly Pedersen 35’
10-0 Daniel Elly Pedersen 40’
11-0 Daniel Elly Pedersen 41’
12-0 Símun Samuelsen 42’
13-0 Teitur M. Gestsson 55’ (br.)
14-0 Daniel Elly Pedersen 69’
15-0 Símun Samuelsen 74’ (br.)
16-0 Ari Mohr Olsen 83’
17-0 Daniel Elly Pedersen 17’ (br.)
18-0 Símun Samuelsen 87’
Liðið: Teitur M. Gestsson – Ári Mohr Jónsson, Bartal Wardum (Levi Hanssen 46), Johan Troest Davdisen (liðsk.), Jógvan Rói Davidsen, Símun Samuelsen, Heðin Hansen, Martin Bergvold (Tróndur Jensen 46), Rókur av Fløtum Jespersen (Ari Mohr Olsen 46), Sebastian Pingel og Daniel Elly Pedersen
Óbrúktur eykaleikari: Mattias Lamhauge
Á beinkinum: Sigríður Clementsen, Rasmus Nolsøe Tróndur Vatnhamar, Uni Nielsen og Heðin Weihe
Dagsins maður: Símun Samuelsen og Daniel Elly Pedersen (red.)
Dómari: Bjarki Danielsen
Hjálpardómarar: Jón Marni Johannesen og Rani A. Skaalum
Myndir: Rakul Hansen


c: text/html

text:
Jens Hákun Leo
12.09.2016 - 17:02
Ítróttur > Ítróttur > Huga ítróttur (talv/bridge osv.)
- Eg hevði sæð nokkso leingi, at svartir høvdu ein somikið týðandi fyrimun, at man var næstan glaður. Tað var ikki óvæntað, vil eg siga...men eg varð noyddur at fara oman í gongina at støvsuga, tí at eg kundi ikki bara sita og hyggja eftir talvinum. Eg mátti fara burtur frá eina løtu. Og soleiðis var eisini fyrr í dag. Eg mátti fara heim klokkan trý í staðin fyri klokkan fýra, tí at eg haldi ikki, at eg gjørdi nógv til nyttu tann síðsta tíman, meðan talvið gekk.
Millum annað soleiðis segði Andrias Ziska, pápi Helgi Dam Ziska, í samrøðu við Kringvarpið fyri einum góðum tíma síðan. Hann var týðiliga glaður, nú sonurin er vorðin stórmeistari – sum fyrsti føroyingur nakrantíð. Hann var tó, sum sitatið omanfyri leggur upp til, ikki sørt spentur fyrr í dag, meðan sonurin telvaði.
Hoyr alla samrøðuna, sum KVF gjørdi við Andrias Ziska, her

robotstxt: allowed

filter: keep


text:
Sum myndar útgávuna – frá byrjan til enda!
Tað at ein ikki dámar eitt av løgunum merkir ikki, at øll útgáva ber brá av júst tí, tí nógv av løgunum eru væl betri enn Strawberry Dance, sum er í umferð.
Fríðálvur A. Jensen ummælir
At trøllvaksnir menn syngja fasett er ikki sørt djarvt og komi eg at hugsa um Bee Gees, tá fleiri snerktu við, tá disco´in gjørdi sína innrás – síðst í 70´unum.
Projektið er tó einstakt, tí elektropoppurin fær ein at seta spurningin, er hetta framtíðin ella er tað meira spurningurin at skapa list, sum vit skulu seta spurning við?
At tosa um frukt og eitt ella annað japanskt setur meira spurningin og hevur neyvan svarini, men tað er kanska júst tað MOMO vil – er listin og mentanin ikki bara eitt øðrvísi svar uppá tað stílreina, sum fleiri vilja seta í ein ella annan bás, har ivaleyst fleiri ikki kenna seg heima?
Ongin ivi er um, at taka vit støði í tí tónleikurin nú á døgum setur til okkum, so stremba vit øll ivaleyst eftir at okkurt skal skilja seg frá – tað ger MOMO við hesum projektinum!
Summarkendi synt-poppurin, sum teir kalla hetta, rørir ivaleyst við okkara innaru fatan av, hvussu vit skulu taka tónleik til okkum.
At billa okkum inn, at vit skulu flyta okkum yvir í japanskan siðburð og eisini hugsa um mjaðnarnar á kvinnuni, er í sær sjálvum stórt lop, sum veruliga setur spurning við, hvat veruligi boðskapurin er?
Mær dáma væl at verða avbjóðaður, men MOMO er sanniliga ein av størstu avbjóðingunum og havi ta fatanina, at artistarnir vilja hava okkum smagsdómarar upp úr sessinum.
Taka vit fasettkenda dámin og fara yvir í Leonard Cohen kenda dámin í “Lime”, so er spennið bæði krevjandi og víðfevnt.
Ongin ivi er um, at tónleikaligu evnini eru har, og har er tað avbjóðingin er størst, tí sleppa teir “villskapinum” leysum, fyri síðani at lata alt yvir í, hvat einstaki lurtarin vil hava?
Tað er eisini avbjóðing í forvrangaðu røddini í nøkrum løgum, tí vit kunnu saktans seta spurningin við, um tað aftur her er sett ein avbjóðing upp, hvussu langt lurtarin skal kunna toyggja seg.
Mítt lag í Kvørnini:
Eg velji júst lagið “Lime”, tí hetta júst skilir seg út - gott bland millum solistin og frálíku bakgrundssangararnar – lekkurt einkult guitarspæl v.m. og so er “setup´ið” heilt ok.
Útgávan skal hava 4 stjørnur av 6, tí hon veruliga bjóðar av og er eitt satt alternativ til okkara nútíðar sokallaða “stílreina” tónleik og tess fatan!


text:
Tørvar tær ein leigubil, so hava vit eitt breitt úrval av góðum leigubilum til viðskiftafólk okkara. Mál okkara er at veita best møguliga kundatænastu. Tí eru okkara leigubilar altíð nýggir, reinir, væl skøddir og væl tryggjaðir. Harumframt hava við møguliga bestu prísir í landinum.
Okkara leigubilar eru bólkaðir í 3 bólkar:
Í Bólki A finnur tú teir minstu bilarnir. Í Bólki B finnur tú eitt sindur størri og rúmligari persónbilar og SUV-bilar. Í Bólki D finnur tú 7. persóns bilar.
Hevur tú onkran spurning ella ynskir tú at booka ein bil, ert tú altíð vælkomin at støkka inn á gólvið hjá okkum, ringja ella senda okkum ein teldupost. Vit svara allar arbeiðsdagar millum 8.00 og 16.00.
WAAG Leigubilar - Hoyvíksvegur 63 - 100 Tórshavn
Tel: (+298) 31 36 66 / (+298) 21 76 66
Teldupostur: leiga@waagbilar.fo
VIT HAVA OPIÐ:
Mána- til fríggjadag frá 8.00 til 16.00.


text:
Tráðbilverja er bilverja, har stálpelar verða settir niður í jørðina framvið vegjaðaranum, og tráðveirar spentir millum pelarnar.
Sum eina royndarverkætlan fer Landsverk nú undir at seta upp tráðbilverju við Tjørnunes á Skálafjørðinum og uppi á Oyggjarvegnum við Hundsarabotn.
Tráðbilverjan er framleidd í Svøríki, og stálpelarnir, sum eru rundir í sniði, verða settir upp við trimum metrum ímillum. Síðani verða tráðveirar spentir ímillum pelarnar, og endarnir settir fastir í stórar niðurgrivnar betongsteinar.
Tað hevur onkuntíð verið frammi, at hetta slagið av bilverju ikki er eins trygt og tær bilverjur, sum vit higartil hava nýtt í Føroyum, tí tær virka sum ein ostaskerari. Hetta er ein myta sambært Sveriges MotorCyklister, sum í 2015 gjørdi eina stóra kanning, har óhapp við motorsúkklum í stórum parti av Evropa, USA, Avstralia, New Zeelandi og Malaisia vórðu kannaði. Kanningin vísir, at tað er eingin munur á óhappum, ið henda har tráðbilverja er, og har bilverjan er av sama slagi, sum vit kenna hana.
Tráðbilverjurnar eru “bleytari” at renna á, tí tær kunnu geva seg heilt upp í 1,85 metrar, meðan plátubilverjurnar geva seg upp í 1,0 metur. Eisini eru stólparnir gjørdir soleiðis, at teir bogna undan, meðan tráðurin heldur eftir, um rent verður á bilverjuna.
Umframt at vera bíligari í innkeypi og uppseting, er ein annar fyrimunur, at til ber at seta upp tráðbilverju, har vegirnir eru smalir og hava skráning, mótvegis plátubilverjuni, ið krevur meira pláss fram við vegjaðaranum. Somuleiðis taka tráðbilverjurnar lítið og einki útsýni úr teimum bilum, sum koyra framvið.
Enn ein fyrimunur er, at kavi ikki í sama mun legst á tráðbilverju, sum hann ger á plátubilverjum. Somuleiðis skemmar tráðbilverjan ikki landslagið fagurfrøðiliga eins nógv og plátubilverjan.
Samanumtikið eru sostatt nógvir fyrimunir við at nýta hesa tráðbilverju í mun til vanligu plátubilverjuna, sum vit hava nýtt í Føroyum.


text: Síðsta sunnudag vann brasilski Cesar Cielo 50 frí á Mare Nostrum í Barcelona, við lutfalsliga veiku tíðini 21.97, har offisiella heimsmetið hjá Sullivan er 21.28, og tað óoffisiella hjá Bousquet er 20.94. Men longu nú svumu teir báðir Bousquet og Cielo ávíkavist 21.65 og 21.66 í Canet, og bæði Sullivan og Jones komu eisini undir 22. Therese Alshammar varð nr 2 og setti svenskt met í 50 frí við tíðini 24.17, í kapping við Libby Trickett sum svam 24.15. Í 200 frí svumu russisku Sukhorov og Lobintsev ávíkavist 1:46.81 og 1:46.90, og í 200 rygg svumu bretska Simmonds og russiski Donets ávíkavist 2:09.65 og 2:00.73. Lesið her á SwimInfo


text: Sum tit kunnu lesa her á isf.fo, so hevur Ítróttasamband Føroya og 10’arin Sp/f gjørt samstarvstalu, um at 10’arin fær rætt at senda upptøkur frá ítróttatiltøkum, herundir kappingum sum verða fyriskipaðar av ÍSF ella sersambandi undir ÍSF. Eftir nærri avtalu við fyriskipandi sersamband kann 10’arin eisini senda beinleiðis frá finalum ella øðrum tiltøkum. Frammanundan hevur ÍSF samstarvsavtalu við Rás2 hjá Miðlahúsinum og Kringvarp Føroya um útvarp, umframt við Kringvarp Føroya um sjónvarp. 10’arin er eftir øllum at døma onkur sjónvarpsrás sum sæst á Televarpinum, sum 80% av føroyingum hava møguleika at síggja.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Bingjupláss
Havnarnevndin og tekniska deild arbeiða í løtuni við at skipa pláss í grótbrotinum í Stóragerði til at seta bingjur á.
Ætlanin er, at tey, sum hava bingjur í styttri ella longri tíðarskeið, ella eiga bingjur, skulu kunna leiga seg inn á økið.
Leigan er í løtuni 100,- kr um mánaðin.
Tá økið er skipað, verður ikki loyvt at hava bingjur standandi aðra staðni í kommununi.
Heitt verður á tey, sum hava bingjur ella ætla at útvega bingjur til eitt nú reiðskap, útgerð, amboð ella annað, um at venda sær til teknisku deild hjá kommununi soleiðis, at finnast kann útav tørvinum.
Tekniska deild hevur telefon nr. 470115 ella 230115 og teldupost: jr@vestmanna.fo.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Leygarkvøldið 22 okt skipar Strálan fyri góðum dansi á Strondum – Sunrise spælir. Skipað verður fyri hugnaløtu í lítla sali áðrenn dansin. Góður búffur við øllum sum hoyrir til – aftaná kaffi og dessert. Vit koma at hugna okkum við felagssangi við góðum spælimonnum, sum spæla undir.Drykkjuvørur fáast til keyps. Kvøldið byrjar kl.20 og dansurin byrjar kl 2330. Allur pakkin (borðhald og dansur 300 kr ) annars kostar dansurin 150 kr. sum er almennur. Tekna teg til borðhaldið á stralan@stralan.fo ella 216500. Freistin at tekna seg til borðhaldið er hóskvøldið 20 okt.
Myndir
- Fifa 2010
- Sjavsur
- Stevnur
- Strálan - bovla apríl 2011
- Venjingarhøli


text:
Tuesday, March 20, 2012
Eitt sindur um kritikk og Wich
Eg las eitt avbera fínt ummæli í Weekendavisen í gjár, og ikki fyrr enn eg hevði lisið fleiri greinar legði eg til merkis, at blaðið var frá síðsta mánaða. Men tað ger einki, bóka- og mentanarsektiónin í Weekendavisen eru líka væl lesandi eisini tá tær ikki eru spildurnýggjar. Ummælið var sera atfinningarsamt ella í grundini negativt. Lars Bukdahl ummældi nýggju bókina hjá unga danska bókmentaliga stjørnuskotinum Josefine Klougart, hvørs allarfyrsta bók "Stigninger og fald" heilt óvanligt fekk stóra heiðurin at vera í uppskoti til Bókmentaheiðursløn Norðurlandaráðsins. Ummælið er gott tí tað gevur lesaranum hóming av hvat fyri bók talan er um, hvussu hon er skrivað og so argumenterar ummælarin væl fyri síni støðutakan. Hann endar við at skriva: "For det er jo ikke sådan, at det er forbudt at skrive lyriske, humorforladte slowmotion-romaner om unge kvinders skrøbelige følelsesliv. Eller det er det måske, men jeg ville så gerne overbevises til at udstede en særlicens af den poetiske prosas klare og vilde syner og introspektive (nok så langsomme) energi. Det er bare ikke muligt, når øjenlågene bliver så forbandet tunge på både læseren og forfatteren.". Altso er bókin keðilig, ella er hon tað?
Mær dámar sum heild negativ ummæli, tí negativ ummæli og kritiskar útsøgnir provokera til eftirhugsan og úr eftirhugsan kunnu spretta spildurnýggir tankar og menning. Í Føroyum síggja vit enn æviga lyndið til at dyrka tað óseriøsa herðaklapparíið heldur enn tað seriøsa ummæli, og tí er tað ikki ofta, at útsagnir í fjølmiðlum um mentan og list fáa meg at steðga á og lurta. Hetta er tó hent fleiri ferð seinastu tíðina t.d. tá Hanus Kamban ummældi týðingina hjá Agnari Artúvertin av Edgar Allan Poe "Smettuhjarta og aðrar søgur" í In mente mikudagin. Hann rósar týðaranum fyri at royna at taka í egnan barm, men sigur samstundis, at hann ikki er nøgdur við bókina og hann er rættiliga avgjørdur, tá hann staðfestir, at Agnar Artúvertin ikki dugir nóg væl føroyskt og at hann heldur ikki dugir nóg væl enskt, tá hann t.d. týðir enska orðið impulsive til at merkja viðkvæmur. Týðingina av kendu yrkingini Ulalume heldur Hanus Kamban vera ómusikalska, óneyva, ørindislagið er ikki endurskapt og fleiri av orðunum í yrkingini eru ikki nær í námind av upprunayrkingini. Soleiðis er tað og tað hevði kanska verið hugnaligari um Hanus Kamban helt bókina vera góða, rósti henni osfr. men spurningurin er hvussu nógv nakar hevði fingið burtur úr slíkum fittligum rósi. Tað er yvirhøvur ikki lætt at finnast at í okkara lítla samfelagi, og eg haldi, at vit skulu øll somul vera fegin, tá tað hendir. Hattin av fyri djarvum og vitandi ummælarum sum Hanusi Kamban, Carl Jóhan Jensen, Høgna Djurhuus, Bergi D.Hansen, Turið Sigurðardóttir, Inger Smærup Sørensen og øllum hinum, sum tora at finnast at listini og kervinum kring listina og at argumentera fyri teirra kritikki alment í Føroyum.
–Um mær dámar negativ ummæli, átti eg at verið ovfarakát, tá Ole Wich mest sum av handahógvi fer undir at húðfleingja onkran part av føroyska samfelagnum. Og av tí, at hansara kritikkur hesa ferð er vendur móti listablogginum, var tað eisini við áhuga, eg setti meg at lesa hesa nýggjastu skoluna, men hon er ómetaliga drúgv m.a. av tí, at Ole Wich nýtir høvið at greiða frá ymsum av sínum egnu verkum, sum hann heldur, at Inger Smærup Sørensen skuldi havt tikið við í fyrilestri, sum hon helt, tá Anton Petersen fekk ársins Gávugóðs frá Torvald Poulsen av Steinum.
Er lesarin nú ørkymlaður, so haldið okkum til góðar, vit taka samanum. Altso innleggið hjá Ole Wich snýr seg um, at Inger Smærup Sørensen ikki hevur sýnt hansara verkum nóg stóran ans í sínum fyrilestri um modernaðan estetikk, har hon í staðin fyri miðsavnaði seg um Hitt føroyska skjaldraveldi og Tórodd Poulsen, ið sambært Ole Wich eru meira ómodernaðir enn hann sjálvur. Hartil er bert at siga, at verkini hjá Ole Wich tíverri sakna kvalitet til tess at fullfíggja tann modernitet, sum hann sjálvur heldur verk mugu vera merkt av, um tey eru gjørd við teldu ella fartelefon. Eg giti bara, at raðfestingin hjá Inger Smærup Sørensen er grundað í listarligari dygd ella mangul uppá sama. Fleiri av verkunum hjá Ole Wich tæna gamaní sympatiskum endamálum, t.d. homoFObiaflaggið, sum er endurgivið í bókini Livandi list (s.246-250) hjá Inger Smærup Sørensen, men stór listaverk eru tey ikki. Tað er annars áhugavert, tá Ole Wich og onnur við honum finnast at yrkisførleikanum hjá okkum á listablogginum út frá eini at síggja til álvarsligari stúran fyri felagsstandinum í samfelagnum. Serliga tá hugsað verður um, at okkara arbeiði er fullkomiliga sjálvboðið og at vit higartil ikki hava fingið eina krónu fyri okkara arbeiði. Vit gera hetta við gleði og av áhuga, men eisini orsakað av eini indignatión yvir ta líkasælu, sum merkir listaviðgerðina í okkara landi, bæði tá tað kemur til fjølmiðlarnar, politisku skipanina og stuðulsskipanina, ikki minst. Eg dugi til dømis illa at fata tað sum annað enn eina gølu, at Ole Wich fekk eitt hálvt ár av stuðli frá Mentanargrunni Landsins til at gera eitt so mikið vánaligt og einkisigandi verk sum hugA. http://listinblog.blogspot.com/2011/08/olavskuframsyningin-2011.html
(KP)
Posted by Listin at 3:42 PM
Labels: KP


text:
Ingi Samuelsen
17.10.2017 - 10:51
Tíðindi > Vinna & Tøkni > Ferðavinna
Norrøna, sum fekk eitt brek á skrúvuna farna vikuskifti, nær ikki heim til Føroya í hesi vikuni.
Rúni Poulsen, stjóri á Smyril Line sigur við portal.fo, at avgerð nú er tikin um at avlýsa túrin heim hesa vikuna.
- Ferðafólkini, sum hava verið umborð, meðan Norrøna hevur verið dokkað í Landskrona, verða flogin heim til Føroyar í kvøld. Ætlanin er nú, at vit fara úr Landskrona beinleiðis til Hirtshals, haðani siglingin verður tikin uppaftur leygardagin, sigur stjórin í Smyril Line.
Orsøkin til at núverandi ferðafólkini ”verða flogin” heim í kvøld er, at túrurin úr Hirtshals leygardagin er fullsettur. Rúni Poulsen sigur tó, at tey vónandi finna eina loysn fyri tey ferðafólk, sum av onkrari orsøk ikki hava møguleika fyri at flúgva.
Tey fólkini, sum skuldu úr Føroyum hósdagin, verða kontaktað av Smyril Line í dag fyri at finna eina loysn.
Orsøkin til, at arbeiði er seinkað er, at luturin, sum gekk fyri, ein trekkstong til eina av skrúvunum, skal framleiðast av nýggjum. Upprunaliga varð hildið, at luturin kundi umvælast.


text:
Føroya Arbeiðsgevarafelag ynskir Plunges Saltis tillukku við heiðrinum, ið virkið hevur fingið í Litava.
Í gjár og í morgun frættist í føroysku miðlunum, at eitt virki í Litava, ið er ogn hjá føroyskum felag, var heiðra sum ársins virki í sínum bólki. Virkið eitur Plunges Saltis og tað er Jóanes M. Hansen, fiskasølumaður á Argjum, sum umvegis felag sítt Manage Ltd. eigur allan partapeningin í Plunges Saltis.
Virkið í Litava hevur umleið 220 fólk í starvi og framleiðir og pakkar fisk fyri ymiskar kundar. Tað vil siga, at virkið ikki keypir rávøru sjálvt, men í staðin framleiðir fyri onnur.
Í morgunsendingini hjá Kringvarpinum í morgun, greiddi Jóanes M. Hansen frá, at eisini aðrar føroyskar fyritøkur áttu lut í heiðrinum, ið virkið hevði fingið. Eik Banki fíggjar fyritøkuna og MEST hevur staði fyri ymiskum broytingum og effektiviseringum, ið eru gjørdar á virkinum. Talan er tí um eitt dømi, har føroysk vitan og fígging í felag hava víst á úrslit, ið hava vakt ans í Litava.


text:
Í morgin, hósdagin 3. og fríggjadagin 4. apríl verður kanintreff á Bókasavninum við Løkin í Runavík. Tey, sum eiga eina ella fleiri kaninir, eru vælkomin at taka sína kanin við á bókasavnið. Uttanfyri vindeyga á bókasavninum verður ein græsfløta innhegnað og býtt í smærri økir. Her kunnu tær vitjandi kaninirnar hugna og spæla sær, so leingi eigarin av kaninini er til staðar. Eigarin av kaninini hevur ábyrgd av síni kanin, og tekur hana ella tær við aftur tá tey fara heim. Øll vitjandi kunnu sleppa at heilsa uppá kaninirnar, og kanska eisini kína og halda á onkrari.
Bókasavnið væntar at nógvar kaninir fara at luttaka í kanintreffinum. Tey siga seg vita við vissu, at pápin Muffin og mamman Brownie saman við døtrunum Kurlu og Doughnut koma at vitja bókasavnið báðar dagarnar. Tað er ókeypis at luttaka, og tað er ikki neyðugt at boða frá áðrenn man kemur. Kanintreffið verður hósdagin og fríggjadagin, báðar dagarnar frá klokkan 14.00 – 18.00.
Kanintreffið verður hildið í sambandi við barna-og ungdómsbókafagnaðin Kom og Les, sum m.a. er í Norðurlandahúsinum, skúlum og bókasøvnum kring landið í hesum døgum. Á Bókasavninum við Løkin er í løtuni ein bókaframsýning við føroyskum barna-og ungdómsbókum. Vitjandi kunnu lesa og læna hesar bøkur. Ein søguforteljarastólur stendur eisini í framsýningini. Her ber til at seta seg og lesa upp fyri øðrum, um ein vil royna seg. Har eru eisini bøkur um kaninir. Haraftrat ber til at lita og líma ein vimpul við kaninmynd á, og fáa hann við heim.
Við hesum tiltaki vil bókasavnið eisini vísa barnafamiljum, hvørji tilboð eru á bókasavninum. T.d. eru tað mong foreldur, sum nýta møguleikan at vitja bókasavnið eina løtu gerandisdagar, eftir at hava heinta børn úr stovni og áðrenn tey fara heim. Kanska er annað foreldrið heima og ger døgurða, ímeðan hitt foreldrið er á bókasavninum til eina friðarliga løtu saman við børnunum. Bókasavnið er opið gerandisdagar frá klokkan 13 til 18.


text:
Kjakansari: Dionysus
Eg fór seinni uppí Javnaðarflokkin. Ikki bara tí hann tók fult undir við stjórnarskipanini, men eisini tí vit hava verið samd um næstan øll týðandi mál farnu árini. Og eg eri 100% samdur við Javnaðarflokkin um, hvussu fólkatingssessurin skal nýtast.
Nógv siga, at eg nú havi mist alt mítt trúvirði. Men sannleikin er, at eg havi fylgt míni sannføring. Hevði eg hinvegin stillað upp fyri Tjóðveldi aftur, hevði eg absolutt einki trúvirði havt. Tí so hevði alt snúð seg um flokkin - og ikki politikkin. So hevði eg verið reinur breyðpolitikari.
Eri bangin fyri, at tað hvørki snýr seg um politikin ella flokkin, men um Sjúrð sjálvan og dagligt breyð.
Viðmerkjarin segði :Í Tjóðveldi er bara ein persónur, sum hevur nakað at siga. Øll hini eru bara "kransakøku-figurar" Tá ið so einkult av teimum byrja at hava egnar hugsjonir, vera tey kroyst/blakaði út.
Heini O. var koyrstur frá valdinum, so at "heilaga kúgvin", Høgni Hoydal kundi sleppa uppá tindin.
Tobbi bleiv ov populerur, so hann bleiv eisini kroystur burtur, sjálvt um hann gerð okkurt glepsið av og á.
Anita, var eina løtu "krúnprinsessan" men bleiv ov populer, so hon er sett afturum Sjúrð í eina tíð.
Sjúrður fekk so nokk av Høgna, og "segði upp".
Nú er Bjørt sett til at vera Krúnprinsessa (á pappirinum) Men tit kunu vera sikkur uppá, at um hon far ov nógvar stemmur, ella verur ov populer, verur hon skumpa aftur um aftur.
Einasti persónur ið skal hava egna meining í Tjóðveldi er altso Høgni Hoydal.
JN segði :Tú snakkar og reyvin gongur.
FlóvinE segði :Viðmerkjarin segði :Í Tjóðveldi er bara ein persónur, sum hevur nakað at siga. Øll hini eru bara "kransakøku-figurar" Tá ið so einkult av teimum byrja at hava egnar hugsjonir, vera tey kroyst/blakaði út.
Heini O. var koyrstur frá valdinum, so at "heilaga kúgvin", Høgni Hoydal kundi sleppa uppá tindin.
Tobbi bleiv ov populerur, so hann bleiv eisini kroystur burtur, sjálvt um hann gerð okkurt glepsið av og á.
Anita, var eina løtu "krúnprinsessan" men bleiv ov populer, so hon er sett afturum Sjúrð í eina tíð.
Sjúrður fekk so nokk av Høgna, og "segði upp".
Nú er Bjørt sett til at vera Krúnprinsessa (á pappirinum) Men tit kunu vera sikkur uppá, at um hon far ov nógvar stemmur, ella verur ov populer, verur hon skumpa aftur um aftur.
Einasti persónur ið skal hava egna meining í Tjóðveldi er altso Høgni Hoydal.
Høvuðsorsøkin at tað kann tykjast soleiðis man vera, at Høgni er so ómetaliga arbeiðssamur. Tað er soleiðis í politikki, at tað faktisk gevur ávirkan at vera arbeiðssamur. Serliga innanfyri flokkarnar.
Kjakarar til staðar her: No registered users


text:
Áset tal av gestum og vel dag og tíð í talvuni niðanfyri.
Tá tú hevur bílagt borð, fært tú beinanvegin eina váttan fyri bíleggingina sendandi við telduposti. Í teldupostinum er vegleiðing til, hvussu tú kanst broyta tína borðbílegging um neyðugt er.
Fleiri enn 7 gestir?
Til ber bert at bíleggja borð við at ringja til Áarstovu á telefon +298 333000 ella at senda ein teldupost til aarstova@aarstova.fo
Til tess at kunna veita tykkum okkara bestu tænastu, ynskja okkara kokkar at vita, hvørja matskrá tit ynskja tá tit eru fleiri enn 7. Vinaliga bíleggi somu matarskrá - tó við ovurviðkvæmi ella serligum tørvinum, kunnu vit tillaga tykkara ynskir.


text:
Innskrivning
Tygum fáa bræv sendandi ella teldupost frá Uttanlandstænustuni í Tórshavn, har boðað verður frá, nær tygum skulu møta til samrøðu og kanningar.
Tygum møta síðani á Innskrivingarmiðstøðina 10E við Hringbraut ella á innskrivingarmiðstøðina í Fossvogi B3 har tygum tosa við ein hjálparlækna. Hann fær upplýsingar frá tær um heilsu tína gjögnum tíðina, og journalførir teir. Hann greiðir tær frá skurðviðgerðini, og hvat tú kanst vænta tær. Neyðugar kanningar verða somuleiðis gjørdar til at meta um heilsustøðu tína. Ein sjúkrarøktarfrøðingur greiðir frá, um fyrireiking og innlegging.
MINST TIL samleikaprógv. Taka tygum heilivág, verða tygum biðin um at taka hann við.
Tá tygum møta til innlegging
Á deildini tekur ein sjúkrarøktarfrøðingur ímóti tygum, og vísar tygum til rættis á stovuni. Síðani fært tú vegleiðing um, hvussu tú kanst fyrireika teg til skurðviðgerðina og hvat tú kanst vænta tær í sambandi við hana. Tygum eru vælkomin at spyrja um øll ivamál.
Allir sjúklingar verða kannaðir fyri blóðtrýst, puls og fepur.
Innskrivingarmiðstøðin við Hringbraut
Fyrireiking til skurðviðgerð er umráðandi. Starvsfólkið á Innskrivingarmiðstøðini fær upplýsingar um teg frá tær og upplýsir teg um viðgerðina. Neyðugar kanningar verða somuleiðis gjørdar til at meta um heilsustøðu tína og fyrireika uppihald títt á sjúkrahúsinum.
Móttøkan av innkallaðum sjúklingum fer fram á Innskrivingarmiðstøðini 10E, sum heldur til í kjallaranum á sjúkrahúsinum.
Miðstøðin er opin gerandisdagar kl. 08:00-16:00.
Tlf. á miðstøðini er 543 2039.
Deildarleiðari 10E er Brynja B. Gunnarsdóttir, sjúkrarøktarfrøðingur, teldupostur: brynjagu@landspitali.is
Innskrivingarmiðstøðin í Fossvogi
Móttøkan av innkallaðum sjúklingun fer fram á Innskrivingarmiðstøðina B3, sum liggur á 3. hædd.
Miðstøðin er opin gerandisdagar kl. 08:00-16:00.
Tlf. á miðstøðini er 543 2060
Deildarleiðari B3 er Sólveig Sverrisdóttir, sjúkrarøktarfrøðingur.
Teldupostur: solveig@landspitali.is
Klæði
Alt til persónligt reinføri, inniskógvar, morgunkápu og lættar buksir skulu tygum hava við. Sjúkrahúsið letur undirklæðir og skjúrtur.
Pengar og virðislutir
Landspitalin kann ikki átaka sær ábyrgd av peningi og virðislutum hjá sjúklingum og avvarðandi.
Heilivág
Um tygum nýta heilivág, verða tygum biðin um at taka hann við.
Telefon
Tygum er vælkomin at hava fartelefon við. Hon skal tó vera ljóðleys og ikki til ampa fyri onnur. Tá tygum ringja til Føroyar, ringja tygum +00298.
Atgongd til Internet
Tað ber til at koma út á netið ókeypis, hevur ein eina farteldu við tráðleysum internetið, ber til at brúka okkara atgongd.
Sjónvarp og útvarp
Sjónvarp er á flestum stovum og útvarp á hvørjari stovu.
Tagnarskylda
Øll starvsfólk á Landspítalinum hava tagnarskyldu í málum, sum snúgva seg um sjúklingar. Tygum kunna tí trygt venda tygum til starvsfólkini, um tað er nakað, sum tygum vilja tosa um. Vegna tagnarskylduna ber ikki til hjá starvsfólkunum á Landspítalinum at svara øllum spurningum frá teimum avvarðandi.
Útskriving og eftirviðgerð
Eftir útskrivingina fær lækni tygara útskrivingarbræv í THS-skipanini við frágreiðing um sjúku og viðgerð tygara, treytað av tygara tilsøgn.
Um mett verður, at tygum hava tørv á eftirviðgerð, verða tygum kunnaður um hetta innan útskriving.


text:
9 trolarar kroka eystur úr Viðvík
vinna14-01-2018 - 09:40 - Jóanis Nielsen
Tað er av ringasta veðrið, skipini eru tí komin undir land at kroka. Eystur úr Viðvík liggja 9 skip - 8 partrolarar og ein djúpvatnstrolari.
Skipini eru: Jaspis/Ametyst, Vesturbúgvin/Eysturbúgvin, Polarhav/Stjørnan, Fuglberg/Skoraberg og Sjagaklettur.
Línuskipið Núpur, sum er í Vágahavinum er áveg inn, partrolararnir Rókur og Lerkur liggja bakk vestanfyri og sørvágstrolararnir Brestir og Vesturleiki liggja bakk vestur ímóti íslendska markinum.
Sagt verður frá nógvum vindi í dag og í morgin, men týsdagin minkar vindurin.


text:
Orð: Símun av Skarði
Lag 1: Regin Dahl
Lag 2: Ludvig Mathias Lindeman
Viðmerking: Yrktur 22. februar 1913.
1. Undir tungum trælaoki
fólk í Føroyum leingi var,
hatrið heitt seyð undir loki,
tordi tó ei geva svar.
Fyri mongum donskum fúta
máttu Føroya bøndur lúta
her á síni egnu jørð.
2. Besta ogn, sum fólkið átti:
móðurmálið dýrt og kært,
úr hásætu víkja mátti,
valdsmenn trokaðu so hart.
Føroya tunga gamla, góða,
ei í kirkju mátti ljóða;
danska málið sessin tók.
3. Minnist eg á sorgartíðir,
tá ið fólkið trælkað lá,
tá ið valdsmenn illir, stríðir,
settu hælin omaná -,
tá ið fólk í eymd her bløddu,
meðan útlendingar gøddu
seg av fólksins dýru ogn.
4. Horvið er nú reystmans dirvi,
sum í fornøld treivst so væl.
Ei er løgið alt er stirvið;
lívið beyð ei leik og spæl.
– Tó sæst tjóðin enn at bragda,
og vit síggja gøtu lagda,
sum ber fram á ljósa leið.
5. Tungt mangt takið enn er eftir,
mangt eitt sár má verða grøtt,
ruddast burt má mangur klettur,
áðrenn gøtan verður sløtt –
gøtan, sum vit mugu ganga,
um vit eftir ótið langa
vilja vinna fullan rætt.
6. Fullur rættur er fyrst vunnin,
tá ið Føroya tunga hvøll,
upp úr sálardýpi runnin,
ljómar rein í kirkjuhøll,
– ljómar rein í skrift, í orðum,
so hon nú eins og í forðum
hásæti her skipa má.
7. Vilja vit í semju møtast
til at verja væl várt mál,
tá kann gamal skaði bøtast,
tá kann birtast upp eitt bál,
sum skal lýsa bjart í Føroyum
fyri frælsum manni hvørjum,
ið vil vera føroyingur.


text:
Í eigarafelagnum, har eg búgvi, síggja vit millum annað svensku sjónvarpsrásina SVT2, sum hevur fleiri ganska almindeligar sendingar, so sum Babel, ið er ein ganska almindelig sending um bókmentir, Agenda, sum er ein ganska almindelig sending um aktuell viðurskifti úr ymsum herðashornum, og beint nú er fjórða kjaksending við politiskum floksformonnum um fólkaskúlan upp undir Ríkisdagsvalið, sum hevur heitið Världens bästa skitskola, heimsins besti lortaskúli, svenska sending altso.
Hesar heilt almindeligu sendingar eru ein fragd at síggja, tí tær eru so fyltar við vælskipaðari, innsavnaðari og frambornari vitan. Hvørja ferðina fái eg nakað burturúr, hóast eg ikki búgvi í hasum landinum.
Her í heimlandinum fái eg fyrst og fremst at vita um ein original á bygd, sum hevur bygt sítt egna elektrisitetsverk og aldri í lívinum fer at savna innaftur allar útreiðslurnar, og næsta kvøld eru høvuðstíðindini ein brunaroynd í eini aðrar bygd, sum skal læra okkum ikki at koyra battarí í skrell.
Hvar fór nú tað ganska almindeliga? Ber ikki til at halda seg javnt og samt á jørðini og lata okkum fáa ein javnan streym av tí almindeliga, sum hjá teim flestu er fremst fyri og ríkar okkum gerandisdegin, hóst tað til innihalds onkuntíð kann verða nokkso skakandi?
Men hinvegin skal eg rósa Ivan fyri at gera góð prát seinastu tveir, tríggjar fríggadagarnar í Degi & Viku, prát, har tú á sama hátt, sum í nevnda svenska sjónvarpi, fert ríkaður og upplyftur frá. Sama er við Suna og nýggju ungfólkunum í Útvarpinum, beint nú um morgnarnar, bara tað er substansur í prátinum, og ikki einans interview við hvørt annað um at lesa í einum útlandi. Tá fert tú ríkaður frá prátinum, ofta nettupp tí, at tað er ganska almindeligt, tí tað er júst har, vit kunnu hóma farran av eini sál, har úti í tí ganska almindeliga menniskjahavinum. Eg elski almindeligheitina. Í hvussu so er beint nú eg hyggi eftir heimsins besta lortaskúla á svenskum. Ikki á føroyskum, mind you!


text: Valdagurin byrjaði við útvarpsútpurring, har valnevndarformaðurin í Elduvík segði, at tey, sum í dag ikki avgreiddu teirra borgarligu skyldu at fara á fólkatingsval, tey høvdu ongan rætt at brokka seg um fólkatingið í tey fýra ár, sum nú koma. Greitt sjónarmið, sum fekk meg at brúka valkortið, hóast tað bara er danska fólkatingið, veljast skal til. Gamaní er tað ein partur av skipanini, at av teim 179 valdu limunum, eiga vit og grønlendingar altíð tvey umboð í part. Har niðri er gott høvi, eisini við skrivstovufólki og eini fúrstaligari løn, at gera vart við Føroyar á ymsan hátt. Men framman undan hava vit til hetta sama endamál føroyingafeløg, dansifeløg, norrøn feløg, Føroyahúsið og Føroysku sendistovuna í Danmark, og so ferðaráð heruppi í Føroyum. Hvør uppgávan er, og hvussu hon verður umsitin, hevur skilliga verið ymiskt frá persóni til persón. Men ein uppgáva, sum eg ikki havi sæð viðgjørda í dagsljósi, er tað tjúkka gráa liðið av embætisfólki, sum verður sitandi, meðan valevni koma og fara, og fyri tíðir og ævir mynda tey sambond og ta hugmynd, vit hava og altíð hava havt landanna millum. Eri sannførdur um, at tær kurlur, sum hava verið á tráðnum millum Danmark og Føroyar, liggja í hondunum á embætisfólki. Har liggur hin veruliga maktin. Eisini til at sleppa undan kurlum. Hitt er oftast tann bera yvirflata, best stuðla av miðlunum við blitz og innatómum skvalduri. Ná, men nú verða tankarnir brotnir av danska sjónvarpinum, har eg havi fest meg við Mai Mercado í lítla Konservativa flokkinum. Hon er so sannførandi í hugsanini um at vilja og fremja politikk, at eg skilji ikki at hon ikki er forkvinna í hesum doyggjandi flokki. Soleiðis er við politikki. Tú rakar við sumt, ið tú tekur til tín, hóast fremmant, og verður stygdur av øðrum, eisini um tey koma úr egnum viðhaldsøki. Og so er tað tann mest frástoytandi kenslan, ið kemur fram, tá fólk eru so aggresivt flokstrúgv á Facebook, at tey forsvara tað mest láturliga hjá danska systirflokkinum, og leggja eftir øllum, sum ikki gera tað sama. Og so eru tað flokkar, sum til passandi manipulativt høvi ikki aftra seg fyri at sleingja um seg við proklamerandi nýyrðum sum ómentan og hatta homo-felagið. Kanska er politiskur retorikkur og virksemi í samandi við hetta fjara Fólkating bara ein roynd, akkurát sum kanáriufuglarnir, ið tey senda inn í námini at kanna trygdina, so ikki alt fer í luftina. Ber hetta, ella ber tað ikki? Hvar er markið? Í so máta er hesin avmáldi dystur á heimavølli ein ávaring til okkara. Ein ávaring um ekstremt ótolsemi, sum ein av størstu flokkunum hevur lagt á blik saman við einum av minstu flokkunum í kristindómsins navni. Sum veljari, kanst tú ikki siga, at tú aldri hoyrdi tað í hesum døgum. Ná, men gott val. Eg havi valt hin góða lutin.


text:
Páskahátíðin verið okkum góð í ár
Effodeildin (4): ÍF - HB 0-2
Páskahátíðin hevur verið góð við okkum í ár. Eftir sannførandi sigurin á FM-vinnarunum skírisdag stóðu varameistararnir klárir í Fløtugerði. Dagsins dystur minti nógv um seinasta umfar, og smátt um smátt settu vit okkum á dystin. Brotssparkið, ið Símun umsetti til mál beint eftir tímaslagið, gav okkum neyðuga sjávlsálitið at koyra dystin heim. At dagsins maður, Kristin R. Mouritsen, so diskaði upp við einum reinum "flying-header", var bara mjólkin í góða kaffið.
Deiligt veður var í Fløtugerði, og hóast várlýkkan ikki hevur fingið yvirtakið enn, var løtan bæði fjálg og góð. Nógv fólk høvdu leitað sær til Fuglafjarðar, og við sangi og áhaldandi rakstararrópum vunnu vit eisini dystin uttanfyri síðulinjuna.
Fyrstu løtuna vóru vit omaná og longu beinanvegin máttu vertirnir bjarga einari vandastøðu á mállinjuni. Ikki tí, Ari Ellingsgaard var eisini nær við, við frálíkum langskotið lítla løtu seinni. Ari var góður og royndi seg fleiri ferð við góðum langskotum.
Tá eitt korter var leikt kom Clayton Soares í sera góða støðu eftir beinleiðis ÍF álop, men so løgið tað kann ljóða, sendi brasiliumaðurin bóltin framvið málinum.
Øssur Dalbú var eisini væl við og hann hevði ein góðan skallara sum tíbetur fór beint yvir. ÍF tók yvir eftir okkara fyrsta trýst og restin av fyrra hálvleiki var kanska meira óruddiligur.
Um miðjan hálvleikin kom Kristin í sera góða støðu men verjan trýsti hann so mikið, at skotið fór væl við síðuna av. Andrew og Símun komu eisini fram til møguleikar, men báðar royndirnar vóru beint á Jákup Mikkelsen.
Um miðjan fyrra hálvleik mátti Alex José dos Santos fara av vølli við skaða. Inn fyri hann kom Pál Mohr Joensen. Hóast hesa útskifting, viknaðu vit ikki í vinstru síðu, kanska heldur hinvegin og Pál helt fram har hann slepti móti EB/Streymi.
Jógvan Rói kom akkkurát fyri tá enn eitt gott álop mundi komið heilt inn til Clayton. Andrew royndi seg løtu seinni við góðum langskoti, men hetta fór beint yvir málið.
Stutt eftir byrjan av seinna hálvleiki høvdu vertirnir aftur ein góðan møguleika, men onkursvegna kom Teitur fyri eftir vandamikið fríspark varð sent inn í okkara brotsteig.
Kristin, sum var sera eyðsýndur í dag, kom í góða støðu nakað fyri tímaslagið, men Jákup bjargaði meistarliga góða skotinum til horna.
Tá stórur tími var leiktur bríkslaði Dagfinn Forná fyri brotssparki eftir at Fróði varð feldur í góðari skotstøðu. Símin var settur at skjóta og tað gjørdi hann ísakalt og legið okkum framum.
Beint aftaná bleiv Símun tikin av vøllinum og vit sóðu á fyrsta sinni Heina Vatnsdal í leiki fyri okkum í ár. Heini skuldi eisni fáa ein avgerandi leiklut seinni. Fróði royndi seg tvær ferðir og Pál skjeyt við síðuna av eftir horna.
Tólv minuttur fyri leiklok kom Christian í góða støðu eftir frálíkt HB-álop, men tíverrri yvirplaseraði hann skotið ið fór snipst yvir málið. Christian var sera góður í dag.
Løtu seinni punkeraðu vit dystinum. Heini vinnur bóltin við okkara brotsteig og setur ferð á frameftir. Komin nakað inn á ÍF-hálvuna, sendur hann bóltin út á vinstru síðu til Christian ið ger skjótt av og sendur ein góðan og avbjóðan bólt inn í brotsteigin. Bólturin fer yvir Heina ið var fylgdur við inn, men dygst við handaru stong kemur Kristin flúgvandi og við kraftfullum skallara sendur hann bóltin, umvegis Jákup Mikkelsen í netið. Sera gott álop.
Lítla løtu seinni kom Jógvan Skeel inn fyri Andrew. ÍF gjørdi eisini nakrar skiftinga og royndi at flyta fólki longur fram, men í dag vildi tað bara ikki fella til teirra fyrimun og tí kundu vit fyri fyrstu ferð síðan 10. oktober 2010 taka øll stigini við okkum úr Fuglafirði.
Seinastu løtuna leiktu vit við einum leikara færri. Jógvan Rói ofraði seg fyri ligið tá ÍF fór av stað í góðum skjótálopið. Frísparkið var so klossut at Dagfinn kundi ikki gera annað enn geva Jógvani sítt seinna gula kort. Jógvansa partur lá heldur ikki eftir í dag, men nú fær hann so frí í næsta umfari.
Sunnudaign er aftur ein nýggj uppgáva á skránni tá uppflytararnir úr 07 Vestur koma á vitjan. Tað gleða vit okkum sjálvandi eisini til, men fyrst mugu vit njóta dagsins fína sigur. Vit eru nú, saman við KÍ, fremstir í Effodeildini, so lagið er bara í topp. Hjartaliga til lukku við frálíka avríkinum og takk fyri ein góða dyst.
KOYR Á, HB !!!!
HAGTØLINI
3. umfar - 2. páskadag 1. apríl 2013 kl. 17.00 í Fløtugerði
ÍF - HB 0-2 (0-0)
0-1 Símun Samuelsen 63 (br.)
0-2 Kristin R. Mouritsen 79
Liðið: Teitur Gestsson - Alex José dos Santos (Pál Mohr Joensen 30), Jóhan Troest Davidsen, Gunnar Haraldsen, Jógvan Rói Davidsen - Símun Samuelsen (Heini Vatnsdal 65), Bárður Olsen, Fróði Benjaminsen (liðsk.) - Kristian R. Mouritsen, Christian R. Mouritsen, Andrew av Fløtum (Jógvan Skeel Nolsøe 83)
Óbrúktir eykaleikarar: Hans Jørgensen og Bárður J. Heinesen
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Jógvan Rói Davidsen x 2
Reyð Kort: Jógvan Rói Davidsen
Dagsins maður: Kristin R. Mouritsen
Dómari: Dagfinn Forná
Hjálpardómarar: Edvard Højgaard og Jón Kári í Brekkkuni
4. dómari: Dia Lamhauge
Myndir: Rakul Hansen/HB


text:
Lat okkum taka eitt dømi, har tú fert inn í ein matvøruhandil at keypa. Áðrenn tú fert heimanífrá, skrivar tú á ein lepa, hvat tú ætlar at keypa. Vit kunnu siga, at tað, sum stendur á lepanum, er tín tørvur henda dagin.
Í handlinum finnur tú vørurnar, og tú sært á hillunum, hvat tær kosta. Prísurin er virðið, sum leiðarin í handlinum heldur, at vøran hevur. Men tað er ikki vist, at tú heldur, at vøran er so nógv verd.
Í summum londum er vanligt at "prutta" um prísirnar. Tað vil siga, at keypari og seljari tingast um virðið á vøruni. Men í Føroyum er helst meira vanligt at fara inn í ein annan handil fyri at vita, um tey har selja somu vøruna bíligari. Tað, at kundarnir kunnu "prutta" ella fara í ein annan handil at keypa, ger, at handilsfólkini noyðast at leggja prísirnar á eitt støði, sum kundarnir vilja góðtaka.


text:
Leigunevndin skrivar í ársfrágreiðingini fyri 2014, at tá nevndin sær, at ein íbúð ikki lýkur eitt nú lógarkrøv um brunatrygd, hevur nevndin ikki heimild sjálv at taka eitt slíkt mál upp. Skal nevndin gera nakað, skal beinleiðis vera klagað um júst tað.
Heimildirnar hjá Leigunevndini eru ov veikar, og tað hevði verið ynskiligt, at leigunevndin kann taka tílík mál upp av sínum eintingum og áleggja útleigara at fáa leigumálið í lógligan stand, verður sagt í ársfrágreiðingini.
Leigunevndin heitir eisini á Almannaráðið at umhugsa broytingar í leigulógini, so leigunevndin kann lækka leiguna, tá nevndin fær klagu um ov høga húsaleigu, og tá nevndin er samd í tí. Eitt nú ynskir leigunevndin, at hon fær møguleika at áseta ein miðalpris fyri fermeturin.
Í 2014 viðgjørdi leigunevndin 45 mál – 21 klagur, 21 fyrispurningar og trý mál av øðrum slagi.
Leigunevndin er sett sambært leigulógini frá 2010 og tekur avgerð í trætumálum millum leigara og útleigara.
Endamálið við leigulógini er at tryggja rættindi hjá leigara og útleigara og at virka fyri einum vælskipaðum og vælvirkandi leigumarknaði og at seta krøv til leiguavtalur.
Les alla árfrágreiðinina hjá leigunevndini her.


text:
“Fyrsta Plakatin”
Ì árinum 1992 kom filmurin Resevoir Dogs út. Filmurin gongur, fyri tað mesta, fyri seg í einum vøruhúsi, har nakrir menn, eftir at hava rænt gymsteinar, ikki tora at hava álit á hvør øðrum, tí annar teirra er ein svíkjari. Hesin filmur var nakað heilt fyri seg við einum framúr góðum dialogi, nógvum harðskapi og spenningi úr einum enda í annan.
Maðurin handan myndatólið var sjálvur Quentin Tarantino, ið umframt at leikstjórnað, eisini hevði skrivað søguna og hevði ein lítlan leiklut í filminum. Tað vísti seg, at hesin maðurin hevði eitt heilt serligt evni handan mydatólið, og hann hevur í dag latið heili seks filmar úr hondum, ið hann sjálvur hevur leikstjórnað, skrivað søgu til og til tíðir eisini havt ein lítlan leiklut í.
“Dr. King Schultz og Django. Leiktir av Christopher Waltz og Jamie Foxx”
Ì 2012 er Tarantino so aftur uppá spæl. Eftir at hava roynt seg í kríggi við filminum Inglorious Basterds, ið fyrigongur undir øðrum veraldarbardaga, fer Tarantino longur aftur í tíðina. Hann fer nevniliga aftur til tíðina, tá lógleysi maðurin reið á hestabaki, og tá tosa vit sjálvandi um ein ordiligan western film við spennandi søgu um trælalevnaðin í U.S.A.
“Calvin Candie. Leiktur av Leonardo DiCaprio”
Ì 1850unum keypir fyrrverandi týski læknin, sum er blivin skattaveiðumaður, Dr. King Schultz (Christopher Waltz) trælin Django (Jamie Foxx) leysan og tekur hann í læru. Django vil fáa konu sína Broomhilda (Kerry Washingon) leysa úr trælabondum hjá Calvin Candie (Leonardo DiCaprio), men hetta hendur tó ikki uttan trupulleikar í einum fyltum western pakka til okkum frá Quentin Tarantino.
Filmurin er settur til at koma út 25. Desembur 2012
Myndirnar eru tær fyrstu úr filminum.


text:
Framsýningin fyllir allan tann gamla framsýningarsalin í Listasavninum. Uppi á balkongini standa nøkur eldri verk, m.a. nøkur av teimum organisku leirobjektunum, sum eg havi sæð fyrr og sum savnið møguliga eigur. Harumframt standa tvær húsastandmyndir yviri við vindeygað, ein kubusformað og so Bábelstornið frá 2009, sum er áhugaverd tilfarsliga sæð við rusuta flættiverkinum, sum minnir um eitt avtoftað torn. Niðri í salinum eru trý stór verk/rúm, og aftanfyri eru smærri verk, m.a. flættiverksobjekt, sum standa á einum borði, umframt tvær venusvariatiónir. Inni á gomlu skrivstovuni sæst ein filmur, sum kallast fyri Rúm Roborovski, har tveir smáir hamstarar síggjast inni í einari húsastandmynd. Samanumtikið er hetta ikki nøkur øgiliga vánalig framsýning, men hon er heldur ikki serliga góð í og við, at hon roynir at fevna djúpari og breiðari enn hvat listakvinnan megnar. Millumrúmini millum verkini tykjast tessvegna ikki listarliga gróðrarmikil og dynamisk, men sýnast heldur fámælt fyri ikki at siga tómlig. Guðrið Poulsen hevur í mong ár arbeitt sum listahandverkari, sum hevur evnað til hópin av rundum, fjálgum thekannum og koppar og skálir og nakrar fínar ljósastakar, víngløs, lekkur sushisett osfr. Harumframt hevur hon arbeitt sum skulptør og hevur tikið lut á fleiri framsýningum við nøkrum væl eydnaðum organiskum objektum m.a. Samstundis hevur hon teknað og hon hevur øll árini havt stóran áhuga fyri alskyns listasløgum, m.a. byggilist. Eingin ivi kann vera um, at Guðrið Poulsen hevur áhuga og hugsanir um list, tað havi eg t.d. sjálv upplivað, tá hon var ein framúr góður kvøldskúlalærari hjá mær og øðrum, og innan ymiskt listfakligt arbeiði. Men hvørki hetta ella tey nýggju verkini við listasøguligum fótafarum, antin talan er um Le Corbusier ella Colosseum, fáa meg sannførda um, at Guðrið Poulsen er eitt ástøðiligt listafólk við hugskotsgrundaðum mannagongdum. Hennara útgangsstøðið tykist tvørtur í móti serstakliga ítøkiligt við denti á tað taktila og tískil er veikasti parturin av framsýningini tey verkini, sum skulu vera konseptuel. Tí eri eg grundleggjandi ósamd við Nils Ohrt, tá hann skýrir Guðrið Poulsen at vera eitt hugtaksligt ella konseptuelt listafólk, eins og eg haldi tað vera spell, at framsýningin í so mikið stóran mun er merkt av heldur veikum, hugskotsgrundaðum verkum.
Tuesday, October 15, 2013
Fámælt millumrúm í Listasavninum
Fríggjadagin læt upp framsýningin MillumRúm hjá Guðrið Poulsen í Listasavni Føroya, sum varir inntil fyrsta desember 2013. Framsýningin er skorin yvir sama leist sum hinar framsýningarnar, sum savnsleiðarin Nils Ohrt higartil hevur skipað fyri í Listasavninum. Tað er í grundini heilt sjáldsamt hvussu nógv settuppið líkist frá framsýning til framsýning heilt frá uppseting til miðlan, tó at tey avvarðandi listafólkini hava verið rættiliga ymisk. Framsýningin er tessvegna ikki so ólík framsýningini hjá Tróndi Patursson sum mann skuldi hildið og tað sama er galdandi fyri katalogið. Hetta nýggja katalogið minnir um katalogið til Hanna Bjartalíð framsýningina bæði í sinn og skinn við nøkrum útvaldum verkum, sum eru avmyndað saman við nøkrum keldum til íblástur, umframt tveir tekstir.
Stjórin í Danmarks Keramikmuseum, Lise Seisbøll hevur skrivað ein drúgvan tekst um keramikk sum tøkni og um keramiska hevd í Norðurlondum, sum er gjølligur og helst eisini áhugaverdur hjá summum. Teksturin er informativur, men eg má viðganga, at hann mest av øllum fekk meg at hugsa um hvussu keðiliga, eg haldi tílíka fótformaða norðurlendska leirlist vera. Tungt og skilagott og brúnt hondverk uttan sprell ella fnis ella tanka fyri de-skilling ella bad art ella yvirhøvur fyri nøkrum av tí, sum bjóðar av og sum ger samtíðarlist og samtíðardesign áhugavert og stuttligt. Og nevnda hugburðin, at listahandverk er minni fínt enn list, finnur mann í grundini mest millum listahandverkarar, sum heldur vilja vera listafólk enn listahandverkarar, spyr meg ikki hví! Lise Seisbøll skrivar um hetta á síðu 35-37 í kataloginum, sum annars er snotiligt við nakað nógvum villum í tekstinum.
Framsýningin fyllir allan tann gamla framsýningarsalin í Listasavninum. Uppi á balkongini standa nøkur eldri verk, m.a. nøkur av teimum organisku leirobjektunum, sum eg havi sæð fyrr og sum savnið møguliga eigur. Harumframt standa tvær húsastandmyndir yviri við vindeygað, ein kubusformað og so Bábelstornið frá 2009, sum er áhugaverd tilfarsliga sæð við rusuta flættiverkinum, sum minnir um eitt avtoftað torn. Niðri í salinum eru trý stór verk/rúm, og aftanfyri eru smærri verk, m.a. flættiverksobjekt, sum standa á einum borði, umframt tvær venusvariatiónir. Inni á gomlu skrivstovuni sæst ein filmur, sum kallast fyri Rúm Roborovski, har tveir smáir hamstarar síggjast inni í einari húsastandmynd. Samanumtikið er hetta ikki nøkur øgiliga vánalig framsýning, men hon er heldur ikki serliga góð í og við, at hon roynir at fevna djúpari og breiðari enn hvat listakvinnan megnar. Millumrúmini millum verkini tykjast tessvegna ikki listarliga gróðrarmikil og dynamisk, men sýnast heldur fámælt fyri ikki at siga tómlig. Guðrið Poulsen hevur í mong ár arbeitt sum listahandverkari, sum hevur evnað til hópin av rundum, fjálgum thekannum og koppar og skálir og nakrar fínar ljósastakar, víngløs, lekkur sushisett osfr. Harumframt hevur hon arbeitt sum skulptør og hevur tikið lut á fleiri framsýningum við nøkrum væl eydnaðum organiskum objektum m.a. Samstundis hevur hon teknað og hon hevur øll árini havt stóran áhuga fyri alskyns listasløgum, m.a. byggilist. Eingin ivi kann vera um, at Guðrið Poulsen hevur áhuga og hugsanir um list, tað havi eg t.d. sjálv upplivað, tá hon var ein framúr góður kvøldskúlalærari hjá mær og øðrum, og innan ymiskt listfakligt arbeiði. Men hvørki hetta ella tey nýggju verkini við listasøguligum fótafarum, antin talan er um Le Corbusier ella Colosseum, fáa meg sannførda um, at Guðrið Poulsen er eitt ástøðiligt listafólk við hugskotsgrundaðum mannagongdum. Hennara útgangsstøðið tykist tvørtur í móti serstakliga ítøkiligt við denti á tað taktila og tískil er veikasti parturin av framsýningini tey verkini, sum skulu vera konseptuel. Tí eri eg grundleggjandi ósamd við Nils Ohrt, tá hann skýrir Guðrið Poulsen at vera eitt hugtaksligt ella konseptuelt listafólk, eins og eg haldi tað vera spell, at framsýningin í so mikið stóran mun er merkt av heldur veikum, hugskotsgrundaðum verkum.
Framsýningin fyllir allan tann gamla framsýningarsalin í Listasavninum. Uppi á balkongini standa nøkur eldri verk, m.a. nøkur av teimum organisku leirobjektunum, sum eg havi sæð fyrr og sum savnið møguliga eigur. Harumframt standa tvær húsastandmyndir yviri við vindeygað, ein kubusformað og so Bábelstornið frá 2009, sum er áhugaverd tilfarsliga sæð við rusuta flættiverkinum, sum minnir um eitt avtoftað torn. Niðri í salinum eru trý stór verk/rúm, og aftanfyri eru smærri verk, m.a. flættiverksobjekt, sum standa á einum borði, umframt tvær venusvariatiónir. Inni á gomlu skrivstovuni sæst ein filmur, sum kallast fyri Rúm Roborovski, har tveir smáir hamstarar síggjast inni í einari húsastandmynd. Samanumtikið er hetta ikki nøkur øgiliga vánalig framsýning, men hon er heldur ikki serliga góð í og við, at hon roynir at fevna djúpari og breiðari enn hvat listakvinnan megnar. Millumrúmini millum verkini tykjast tessvegna ikki listarliga gróðrarmikil og dynamisk, men sýnast heldur fámælt fyri ikki at siga tómlig. Guðrið Poulsen hevur í mong ár arbeitt sum listahandverkari, sum hevur evnað til hópin av rundum, fjálgum thekannum og koppar og skálir og nakrar fínar ljósastakar, víngløs, lekkur sushisett osfr. Harumframt hevur hon arbeitt sum skulptør og hevur tikið lut á fleiri framsýningum við nøkrum væl eydnaðum organiskum objektum m.a. Samstundis hevur hon teknað og hon hevur øll árini havt stóran áhuga fyri alskyns listasløgum, m.a. byggilist. Eingin ivi kann vera um, at Guðrið Poulsen hevur áhuga og hugsanir um list, tað havi eg t.d. sjálv upplivað, tá hon var ein framúr góður kvøldskúlalærari hjá mær og øðrum, og innan ymiskt listfakligt arbeiði. Men hvørki hetta ella tey nýggju verkini við listasøguligum fótafarum, antin talan er um Le Corbusier ella Colosseum, fáa meg sannførda um, at Guðrið Poulsen er eitt ástøðiligt listafólk við hugskotsgrundaðum mannagongdum. Hennara útgangsstøðið tykist tvørtur í móti serstakliga ítøkiligt við denti á tað taktila og tískil er veikasti parturin av framsýningini tey verkini, sum skulu vera konseptuel. Tí eri eg grundleggjandi ósamd við Nils Ohrt, tá hann skýrir Guðrið Poulsen at vera eitt hugtaksligt ella konseptuelt listafólk, eins og eg haldi tað vera spell, at framsýningin í so mikið stóran mun er merkt av heldur veikum, hugskotsgrundaðum verkum.
Nils Ohrt viðger fyrst og fremst Guðrið Poulsen sum skulptør og her líður hansara tekstur av einum álvarsligum miðlanartrupulleika í og við, at honum vantar myndadømi um sentral uppáhald, sum tessvegna koma at hanga í leysari luft. Tá tað t.d. stendur, at Guðrið Poulsen longu í 2005 sýndi fram nakrir hús-skulpturar, skuldu vit sjálvandi sæð nøkur myndadømi í kataloginum, tá hesi verk eftir øllum at døma hava sett eina kós í listini hjá listakvinnuni, sum førir fram til í dag. Eg helt sjálv, at tað var í sambandi við verk hjá Hanna Bjartalíð, at orðið "húsastandmynd" yvirhøvur varð uppfunnið á føroyskum, men tað hevur verið seinni enn í 2005, so listasøguliga er hetta jú áhugavert, hvør teirra var fyrst. Á framsýningini í Listasavninum kom eg faktist fleiri ferð í tankar um tær framúrskarandi húsastandmyndirnar og um tornini hjá Hanna Bjartalíð úr endurnýtslutræ, sjálvt um tilfarið hjá Guðrið Poulsen jú er nakað heilt annað. Eftir mínum tykki hevur tað áhugaverda í framsýningini MillumRúm við tilfarið at gera, og her hugsi eg altso um leir, tí tað er tað tilfarsliga, hitt lívrunna leirið og tann sansaligi formurin, sum tað snýr seg um í bestu verkunum hjá Guðrið Poulsen.
(KP)
Posted by Listin at 7:45 PM
Labels: Framsýningar, KP, Myndlist


text:
Aldur og streymur kunnu hava elvt til skipsvanlukku
Tað var ikki samanstoytur, men heldur aldur og streymur, ið høvdu við sær, at ein finskur loðsbátur í byrjanini av desember holvdist og sakk í Finska flógvanum. Tað vísa fyribils kanningar. Tveir skipsførarar mistu lívið í vanlukkuni.
Ein av orsøkunum til vanlukkuna kundi verið, at loðsbáturin L242 stoytti saman við eitt skip, sum hann var á veg út til. Men kanningarnar vísa hesum aftur.
Finsku myndugleikarnir trúgva meira upp á, at báturin fekk eina 90 stiga slagsíðu og síðani sakk orsakað av aldum og streymi.
Báturin var bygdur til at lúka allar reglur og skuldi kunna standa ímóti eini slagsíðu upp á 75 stig, meira enn tey kravdu 60 pst., upplýsir skipasmiðjan.
Men slagsíðan hjá bátinum upp á 90 pst. bar í sær, at hann tók sjógv inn ígjøgnum ventilatiónsanleggið og síðani sakk, upplýsir Jens Ahlsko, sum er stjóri á skipasmiðjuni, Kewatec Aluboat, sum bygdi bátin.
Ahlsko heldur sambært Maritime Executive, at reglurnar kunnu verða broyttar sum avleiðing av deyðsvanlukkuni. Loðsar í fleiri øðrum londum brúka sjálvsupprættandi bátar.
Kanningarnar av orsøkini til vanlukkuna halda fram til í summar.
Kelda: Maritime Executive/maritimedanmark.dk


text:
Viðtøkur
Grein 1
Navn felagsins er Kyndil, og heimstaður tess er Gundadalur, Tórshavn.
Endamál
Endamálið er at spæla hondbólt og annan ítrótt og virka fyri siðmennandi ungdómsarbeiði við røttum ítróttaranda. Í felagnum ganga samanhald, lærdómur og vinnaraandi hond í hond.
Grein 2
Ein og hvør, sum góðtekur viðtøkurnar, og sum rindar tey limagjøld, sum aðalfundurin ásetir og góðtekur, kann gerast limur í felagnum. Viðtøkurnar skulu kunngerast á heimasíðu felagsins.
Grein 3
Ósømiligur atburður felagnum til niðurløgu verður ikki toldur. Nevndin sektar brot á hesa grein við karantenu upp í tríggjar mánaðir ella útliman.
Grein 4
Aðalfundurin velur nevnd felagsins, sum kann vera 4-6 limir. Nevndin skipar seg við formanni, næstformanni, kassameistara, skrivara og vanligum nevndarlimum. Aðalfundurin velur nevndina hvørt ár. Hvør nevndarlimur verður valdur fyri seg. Nevndin kann seta samskipara og smærri undirnevndir at skipa fyri virksemi í felagnum.
Grein 5
Aðalfundurin verður hildin fyrst í juni hvørt ár við hesi fundarskipan:
1. Val av fundarstjóra
2. Formaðurin greiðir frá farna ári
3. Kassameistarin leggur fram grannskoðaðan roknskap
4. Innkomin mál
5. Nevndarval
6. Ymiskt
Aðalfundurin verður fráboðaður á heimasíðu felagsins 14 dagar frammanundan og er viðtøkuførur við teimum, sum møta. Fyri at hava atkvøðurætt skal limur vera fyltur 16 ár.
Grein 6
Limafundur verður hildin hvørt ár í januar. Kallað verður inn 14 dagar undan fundinum, sum er ráðførandi.
Grein 7
Til grannskoðan av roknskapi velur nevndin góðkendan grannskoðara. Roknskaparárið er frá 1. juni til 31. mai.
Grein 8
Uppskot til viðtøkubroytingar skulu vera nevndini í hendi 14 dagar fyri aðalfund. Minst 2/3 av møttu limunum skulu vera fyri, skal viðtøkubroyting vinna frama. Øll onnur mál kunnu verða samtykt við vanligum meiriluta.
Grein 9
Eykaaðalfundur kann verða hildin, tá nevndin ella ein triðingur av limunum krevja tað. Hann má vera lýstur 14 dagar frammanundan.
Grein 10
Formaðurin umboðar felagið á aðalfundi, limafundum og eftirmetingarfundum hjá HSF, um nevndin ikki avtalar annað. Kann hann ikki møta, skal hann fáa annað umboð í staðin. Formaðurin umboðar nevndina í fjølmiðlunum, um nevndin ikki hevur avtalað annað.
Grein 11
Verður felagið avtikið, skulu ognir tess falla til ungmannaarbeiði N.I.O.G.T.s í Tórshavn.
Soleiðis samtykt á aðalfundi 22. juli 2015
Kunning
Stuðlar
Fylgið okkum
Kyndil
Kyndil varð stovnað 10. mars í 1956.
Felagið hevur vunnið 30 meistaraheitir í bestu mansdeildini og seks í bestu kvinnudeildini. Í 2014 vunnu kvinnurnar greipuna og menninir steypakappingina.
Í yngru deildunum hevur felagið vunnið hópin av FM-heitum og steypafinalum. Tilsamans hevur Kyndil vunnið 41 steyp bara síðan 2010. Tað er met.
Felagið leggur hvørt ár dent á at hava dugnaligar venjarar, ið læra spælararnar at spæla góðan hondbólt.
Vilt tú royna teg, so kom í Kyndil! Her ganga vinnaraandi, lærdómur og samanhald hond í hond!


text:
Brúkaraprístalið hækkaði 0,2 prosent frá fjórða ársfjórðingi 2009 til fyrsta ársfjórðing 2010.Seinasta árið, frá fyrsta ársfjórðingi 2009 til fyrsta ársfjórðing 2010, er brúkaraprístalið farið 0,8 prosent niður.
0,2 prosent upp seinasta ársfjórðingin
Fyrsta ársfjórðing var brúkaraprístalið 115,2 samanborið við 115,0 fjórða ársfjórðing í 2009.
Prísvøksturin stendst mest av dýrari flutningi. Ferðing við strandfaraskipunum er vorðin góð 12 prosent dýrari, og prísurin á brennievnum til akfør er farin 2,3 prosent upp. Samanlagt eru flutningsprísirnir hækkaðir 2,3 prosent.
Matvøruprísirnir eru eisini uppfarnir, fyri fyrstu ferð í eitt ár. Seinasta ársfjórðing er kjøt dýrkað 1,8 prosent, sukurvørur 1,4 prosent og grønmeti 1,1 prosent. Samanlagt eru matvøruprísirnir hækkaðir 0,4 prosent.
Prísirnir á klædnavørum og fótbúnaði eru farnir 2,7 prosent niður seinasta ársfjórðingin.
0,8 prosent niður seinasta árið
Fyrsta ársfjórðing vóru brúkaraprísirnir í miðal 0,8 prosent lægri enn sama ársfjórðing í 2009.
Rentan á íbúðalánum er farin 19,3 prosent niður og hevur henda lækking ávirkað brúkaraprístalið mest seinasta árið. Henda lækking er mótvirkað av prísvøkstri á brenniolju upp á 12,7 prosent, so býliskostnaðurin samanlagt er farin 7,4 prosent niður.
Eisini prísirnir í flestu matvørubólkum eru farnir niður seinasta árið. Príslækkingin hevur verið størst á grønmeti og frukt, ávikavist 6,8 og 3,7 prosent, kjøtprísirnir eru farnir 2,2 prosent niður og oljur og fitievni 1,7 prosent. Samanlagt eru matvøruprísirnir lækkaðir 1,4 prosent.
Størsti prísvøkstur seinasta árið hevur verið á flutningstænastum, sum eru hækkaðar 4,7 prosent, á rúsdrekka og tubbak, 3,9 prosent, og á matstovu- og gistingartænastum, 2,9 prosent.
Fleiri tøl eru at finna í Hagtalsgrunninum


text:
Orð: Erastus Johnson
Lag: William G. Fisher
Týtt: Jóhan við Neyst
Upprunaheiti: The rock that is higher than I
1. Mær stundum er myrkrið so svart,
og ósløtt er lívsleiðin her,
mong sorgin kann sláa so hart,
og mangan er vandi á ferð.
Niðurlag: Til klettin meg leið tá so trygt,
til tann klett, ið er hægri enn eg.
Til klettin meg leið tá so trygt,
til tann klett, ið er hægri enn eg.
2. Mær stundum alt tykist so fjart,
og mótgangur møddan meg ger.
Her syndin kann skjótt gera bart,
bert kletturin verja mín er.
3. Nær klettinum halt meg hvørt stig,
tá stormurin ýlir mót mær,
tí skjótt er at fara á glið,
og gøtan er brøtt víða hvar.


text:
Í farnu viku var suðurkoreanski ambassadørurin í Føroyum og kunnaði seg um Føroyar og føroyskt vinnulív.
Suðurkorea er, eins og Kina, áhugaverdur marknaður fyri føroyskar útflutningsfyritøkur og Landsstýrið hevur raðfest at fáa handilsavtalu við Korea. Umboð fyri føroyskar myndugleikar hava fyrr verið og vitjað í Seoul og innleiðandi fundirnir vóru góðir. Umboð fyri Suðurkorea hava síðani verið á vitjan í Føroyum fyrst í hesum árinum og í farnu viku var suðurkoreanski ambassadørurin í Danmark á vitjan í Føroyum. Higartil hevur samskiftið millum Føroyar og Suðurkorea verið jalig og gongd er á málunum um at betra handilsligu sambondini landanna millum.
Føroyar hevur latið Suðurkorea uppskot til samstarvskarm millum londini. Sum er hevur Føroyar MFN støðu, sum merkir, at føroyskur útflutningur ikki fær hægri toll enn onnur lond, sum ikki hava serskilda fríhandilsavtalu.
Gleðiligt er, at Suðurkorea raðfestir Føroyar somikið ovarlaga og koma á vitjan fyri at seta seg inn í føroysk viðurskifti.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Trý av heimsins størstu skipum vitja Rotterdam
Rotterdam Havn, ið er tann størsta í Evropa, fær næstu vikurnar vitjan av trimum av heimsins størstu bingjuskipum, sum øll kunnu lasta meira enn 20.000 TEU. Fríggjadagin kom MOL Triumph til Rotterdam, og tað hátíðarhelt havnin við at gera eina video av komuni hjá risastóra skipinum.
MOL Triumph var fyrsta bingjuskipið, ið breyt 20.000 TEU-markið, við einum kapasiteti upp á 20.150 TEU, tá tað varð latið eigarunum 28. mars.
Men reiðaríið kundi bert gleða seg um at eiga metið í tvær vikur, áðrenn Maersk Madrid 11. apríl legði MOL Triumph aftur um seg við einum kapasiteti upp á 20.568 TEU.
Maersk Madrid kemur til Rotterdam á fyrsta sinni 10. juni.
Umleið 14 dagar seinni fær havnin so vitjan av OOCL Hong Kong, sum yvirtók fyrstaplássið frá Maersk Madrid sum størsta bingjuskipið mált í TEU. Eitt nýtt mark varð brotið við kapasitetinum umborð á OOCL Hong Kong upp á 21.100 TEU.
Her er vidoin hjá Rotterdam Havn av komuni hjá MOL Triumph.
Kelda: Rotterdam havn/maritimedanmark.dk


text:
Orð og myndir frá móttøkuni í Klaksvík
Klaksvikar býráð skipaði í gjár fyri móttøkuni fyri Kristu Mørkøre og Símun Petur Zachariasen, har hópin av fólki møtti at heiðra hesum kappum innan svimjing.
Símun Petur bleiv sum kunnugt kosin ársins svimjari hjá ÍSB til stóru FM kappingina, sum var í Havn fyri páskir, og Krista Mørkøre hevur fingið framúr góð úrslit, tá hon luttók í eini svimjikapping í Íslandi, eisini fyri párkir, har hon gjørdist fimm ferðir íslendslur meistari.
Bæði Símun Petur og Krista búgva í Klaksvík, har Símun Petur gongur til svimjing hjá Klaksvíkar Kvøld- og Ungdómsskúla og Krista venur við svimjifelagnum Ægir.
Móttøkan var Í Býráðshøllini kl. 17.00.
Jógvan Skorheim, formaður í Mentanarnevndini og varaborgarstjóri helt røðu fyri hetjunum og handaði teimum blómutyssi og gávur.
Sonni Djurhuus, limur í nevndini hjá ÍSB helt eisini røðu, har hann takkaði kommununi og feløgunum fyri teirra íkast í umstøður og arbeiði fyri góðu úrslitini, og handaði Kristu og Símun Petur blómur.
Síðani helt Torkil Mørkøre, pápi Kristu, eina røðu og takkaði hesum úrmælinunum fyri ágrýtni, treiskni og eldhuga at halda fram, hóast skerdan førleika. Tit vísa eisini øðrum á leið, helt hann fyri.
Dan Hjelm, formaður í Ægir helt síðani røðu, og takkaði Kristu og Simun Petur fyri at ganga undan og vísa veg. Hann handaði eisini gávur til hesar røsku svimjararnar.
Eftir hetta var eitt ábit og prát við einum kaffimunni.
Myndir frá móttøkuni síggjast HER
Skrivað hevur Dávur Winther
Røðan hjá Jógvan Skorheim, formanni í Mentanarnevndini
Hjartaliga vælkomin til hesa hugnaløtu til heiðurs fyri Kristu Mørkøre og Símun Petur Zachariasen.
Tað er altíð hugaligt at kunna heiðra sterk og skjót ítróttarfólk, ið vinna býi okkara fremstu heiðursmerkir.
Vit eru saman her í dag, tí at Símun Petur bleiv sum kunnugt kosin ársins svimjari hjá ÍSB til stóru FM kappingina, sum var í Havn fyri páskir, og Krista Mørkøre hevur fingið framúr góð úrslit, tá hon luttók í eini svimjikapping í Íslandi herfyri.
Tað er eingin ivi um, at bæði Krista og Símun Petur ganga við lív og sál uppí svimjingina. Tann ótrúligi stríðsviljin, ið Krista hevur víst eftir at hon gjørdist sjúk, kann bara bergtaka okkum, sum standa á síðulinjuni og fylgja við. Eitt slíkt “comback” er ikki øllum møguligt og krevur ómetaligan sjálvvilja. Hennara drívmegi hevur uttan iva verið við til at eggja øðrum til at síggja ljósari uppá lívið og møguleikarnar fyri at vera virkin, hóast skerdar førleikar.
Hetta sama er eisini galdandi fyri Símun Petur. Hansara jaliga lindið, og viljin til at vinna er uttan iva við til at geva øðrum blóð uppá tonnina. Jú sanniliga eru tit góðar fyrimyndir til okkum øll. Tá ið eg møti Símun Petur á gøtuni, so slær tað ikki feil, at hann rópar til mín. Hann rópar ikki bara okkurt, men hann rópar hart og týðiliga “Stig fyri stig”. Verð ikki bangin, eg skal ikki halda nakra sjálvstýrisrøðu – langt frá tí.
Men tá eg hugsi um tykkum bæði, so er tað júst hesi orðini, ið ein og hvør ítróttarmaður kann nýta so gott av.
Einki gerst yvir nátt.
Tað nyttar ikki hjá mær, at siga, at eg í morgin vil vinna oyggjaleikir ella OL í svimjing. Tað má venjing til, og tað krevur hart arbeið. Ferð eftir ferð skal túrurin niðan í svimjihøllina takast, kosturin skal vera tann rætti, venjingin skal vera tann rætta, hugburðurin skal vera tann rætti, og ikki minst strembanin og viljin til at vinna, má vera til staðar. Hetta gerst bara við at hugsa “Stig fyri stig”. Eitt stig í dag, eitt annað í morgin og tú ert nærri at tí málsetningi, sum tú hevur sett tær.
Tað hevur týdning, at vit sum kommuna brúka løtur sum hesar, at gleðast um tey stóru avrikini.
Ein Klaksvíkingur í útlegd, skrivaði ein dagin til mín. Hann hevði hugsað um, hvat eyðkendi Klaksvík, og nýtti hann hesi orðini at greiða frá okkara býi: Trúgv, vón, styrki, lívsgleði, sjálvbjargni, gå-på-mod, hugskot, samanhald og nógv annað. Tá ið eg lesi hetta, so kann eg sanniliga taka undir við viðkomandi. Hesi virðir koma ikki av sær sjálvum, men eru uppbygd av hvørjum einstakum borgarum, ið geva sítt íkast til okkara samfelag.
Eg vil nýta hendan møguleika, vegna Klaksvíkar Kommunu, at takka ÍSB fyri eitt dygdargott og týðandi arbeiði, sum hevur stórt virði. Eisini vil eg takka Ægir og Klaksvíkar Svimjihøll fyri tykkara stóra arbeiðsinnsats, sum krevur dagligt strev og stríð.
Til seinast, vil eg ynskja Símun Petur Zachariasen og Kristu Mørkøre hjartaliga til lukku við tykkara sigrum. Og ynski eg tykkum alt tað besta í framtíðini og vóni eg, at tit framhaldandi vinna okkara býi nógv heiðursmerki.
Takk fyri.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Ingi Samuelsen
05.10.2017 - 11:23
Mentan > List > Bókmentir
Tað verður bretski rithøvundurin Kazuo Ishiguro, sum fær bókmentaheiðursløn Nobels í ár. Tað varð kunngjørt fyri løtu síðani í Stockholm.
”Nobelvirðislønin verður latin enska rithøvundanum Kazuo Ishiguro, sum í skaldsøgum við stórari kensluligari megi hevur avdúkað dýpið undir okkara ímyndaða kenslu av sambandi við heimin”, var sagt í grundgevingini hjá svenska akademinum.
Ishiguro er føddur í Japan í 1954, men gjørdist bretskur ríkisborgari í 1982.
Hann er eitt nú kendur fyri bókina ”The Remains of the Day” frá 1989, sum í 1993 varð gjørd til film við Anthony Hopkins og Emma Thompson í høvuðsleiklutunum.


text:
Skúlastýrið í Nólsoyar skúla
1. jan. 2017 – 31. des. 2020
Skúlastýrisforkvinna
Theresa Julianna Niclasen: TheresaJuliannaNiclasen@yahoo.dk
Foreldraumboð
Lív Nolsø Poulsen: livn86@hotmail.com
Kommunalt umboð
Turið Horn: turidh@torshavn.fo
Læraraumboð
Anna Marna Holm: anna.marna.holm@skulin.fo
Vegleiðing um uppgávur hjá skúlastýrum í fólkaskúlum í Tórshavnar kommunu
Vegleiðingin er samtykt í mentamálanevndini 4. oktober 2017
Heimildargrundarlag
Uppgávur og ábyrgdir hjá skúlastýrum eru ásettar í fólkaskúlalógini, bókasavnslógini og tilhoyrandi kunngerðum og rundskrivum. Henda vegleiðing víkir í ivamálum fyri lógarásetingum og tulkingum hjá Mentamálaráðnum.
Allýsingar
Skúlaleiðarin: Hevur ta fyrisitingarligu og námsfrøðiligu leiðsluna av skúlanum og ábyrgdina av virksemi skúlans mótvegis skúlamyndugleikunum á staðnum1
. Stýrir og býtir arbeiðið ímillum teirra, sum starvast í skúlanum
. Skúlaleiðarin ger uppskot til skúlastýrið um meginreglurnar fyri virksemi skúlans og uppskot um fíggjarætlan skúlans3
. Skúlaleiðarin er skrivari hjá skúlastýrinum
Mentamálaráðið: Hevur meginfyrisitingina og yvirumsjónina av fólkaskúlanum og ansar eftir, at galdandi reglur verða hildnar, og ásettar fyriskipanir verða settar í verk.
Mentamáladeildin í Tórshavnar kommunu: Umsitur skúlamál kommunustýrisins sbrt. galdandi kommunalu heimildarskipan.
Foreldrarumboð í skúlastýrum: eru vald millum teirra, sum hava foreldramyndugleikan yvir teimum børnum, sum eru skrivað inn í skúlan. Tey eru vanligir limir, tó er forkvinna/-maður í stýrinum foreldraumboð. Í samráð við skrivaran ger forkvinnan/- maðurin skrá, kallar inn til fund og er tann, ið umboðar skúlastýrið.
Starvsfólkaumboð í skúlastýrum: er vanligur limur og verður valt av starvsfólkum
Kommunustýrisumboð í skúlastýrum: Eru at rokna sum vanligir limir í skúlastýrum og tí ikki hava serligan leiklut yvirfyri umsitingini í kommununi, men tað stendur kommunustýrislimum frítt at taka mál upp politiskt sambært galdandi reglum.
Uppgávur hjá skúlastýrunum og neyvari lýsing av teimum
1. Geva ummæli til:
a). møguligt royndarvirksemi5
b). námsfrøðiligt menningararbeiði
c). skúlafyrisitingarreglugerðina6
d). árligu fíggjarætlanina7
e). øll mál viðvíkjandi skúlanum, sum kommunustýrið tekur avgerð um8
f). tey mál, sum landsstýrismaðurin leggur fyri tað
1 § 55, stk. 2 í fólkaskúlalógini
2 § 55, stk. 3 í fólkaskúlalógini
3 § 55, stk. 4 í fólkaskúlalógini
4 § 50, stk. 7 í fólkaskúlalógini
5 § 25, stk. 2 í fólkaskúlalógini
6 § 48, stk. 1 í fólkaskúlalógini
7 § 52, stk. 2 í fólkaskúlalógini
8 § 53, stk. 3 í fólkaskúlalógini
g). mál viðv. avvikum í undirvísing innan kristni9
h). nýtslu av skúlans hølum til annað endamál enn skúlans undirvísing10
2. Áseta meginreglur um virksemi skúlans, herundir11:
a). undirvísingarætlan skúlans, smb. § 22, (er í praksis ásett í námsætlanunum hjá MMR)
b). arbeiðsbýtið millum lærararnar og vikuætlanina
c). samarbeiðið ímillum skúla og heim
d). fráboðan til heimini um úrtøku næminganna av undirvísingini
e). næmingafráverur
f). foreldrafundir, felags tiltøk fyri næmingarnar í skúlatíðini, setursskúla, starvspraktikk o.a.
g). atferðarreglur skúlans
h). reglur um umsjónina við næmingunum í skúlatíðini.
i). reglur fyri atferð og góðum skili og reglur um, hvussu skúlin kann fyribyrgja happing onnur viðurskifti t.d.:
j). samstarv við vinnu, stovnar, felagsskapir
k). næmingatillagað undirvísing
l). rørsla og fyribyrging
m). KT og talgildir miðlar í skúlanum
n). matarskipan o.l.
o). samstarv við frítíðarskúla
p). ferðsluviðurskifti,
q). kunningarviðurskifti
umframt reglulig eftirmeting og uppfylging av meginreglum.
3. Gera reglur viðvíkjandi:
a). fyriskipanum til at fremja gott skil í skúlanum,
b). umsjón við næmingunum í tímum, fríkorterum, matarsteðgi o. ø. og
c). trivnaðarætlan skúlans, serliga viðvíkjandi happing, og herundir taka atlit at 1) aldri og førleika
næminganna, 2) virksemi næminganna og 3) skúlaumhvørvi12
4. Viðgera v.m.:
a). uppskot um skúlabygging/-umbygging13
b). uppskot um skúlabygnað kommunuar og broytingar í honum14
c). leggja tey mál fyri kommununa til góðkenningar, ið bera fleiri útreiðslur við sær, enn ásett í
fíggjarætlanini.
5. Taka avgerð um/góðkenna:
a). øll mál viðvíkjandi skúlabókasavninum, sum ikki eru løgd undir býráðið ella aðrar myndugleikar eftir
9 § 62 í fólkaskúlalógini
10 § 63 í fólkaskúlalógini
11 § 53 í fólkaskúlalógini
12 Kunngerð nr. 68 frá 9. juni 2010 um reglur at fremja gott skil og umsjón við næmingunum í skúlatíðini
13 § 52, stk. 3 í fólkaskúlalógini
14 § 52, stk. 4 í fólkaskúlalógini
fólkaskúlalógini15
b). undirvísingarmiðlar, skúlin skal brúka, herímillum teir á skúlabókasavninum16
6. Samstarv:
a). Innganga í tvørgangandi kommunalt ráðleggingarsamstarv við onnur skúlastýrir í kommununi fyriskipað av mentamáladeildini, við tí endamáli at viðgera og menna sínámillum og við mentamáladeildina ætlanir, mál og strategi til tess at strimbra og menna skúlaskapin í kommununi17
b). Limur luttaka í setanarbólkum til setan av skúlastjórum og lærarum
7. Ger/fær í lag:
a). Ársfrágreiðing18
b). Árligan fund fyri foreldur um skúlans virksemi og ársfrágreiðingina19
c). Árligan fund fyri lærarar og samstarvsfólk skúlans um virksemi skúlans20
8. Eftirlit, umsjón og uppfylging:
a). við skúlans virksemi sum heild og viðurskiftini, sum nevnd í hesi vegleiðing21
. (undantikið starvsfólka- og næmingamál).
9. Viðkomandi slóðir:
Rundskriv um skúlastýri (fundarskipan) – http://cdn.lms.fo/media/8634/rundskriv-um-meginreglur-fyriskúlatýrið.pdf
Fólkaskúlalógin – http://www.logir.fo/Logtingslog/125-fra-20-06-1997-um-folkaskulan-sum-seinast-broyttvid-logtingslog-nr-34-fra-28
Bókasavnslógin – http://www.logir.fo/Logtingslog/79-fra-08-05-2001-um-bokasovn-sum-broytt-vidlogtingslog-nr-148-fra-20-desember
www.heimogskuli.fo
Framløga um skúlastýri: http://www.heimogskuli.fo/fileadmin/tilfar/Arbei__soeki_hja_skulastyrunum_-
_Jenny_Lydersen_framloega.pdf
Danskt tilfar um skúlastýrisarbeiði: http://www.skoleforaeldre.dk/udgivelser?f%5b0%5d=im_field_category_publication%3A101
15 Ll. nr. 79 frá 8. mai 2001 um bókasøvn, við seinni broyting
16 § 53, stk. 4 í fólkaskúlalógini
17 § 53, stk. 6 í fólkaskúlalógini og § 10, stk. 1 í rundskrivi frá 30. september 2016 um meginreglur fyri skulastýri
18 § 9, stk. 1 í rundskrivi frá 30. september 2016 um meginreglur fyri skúlastýri
19 § 9, stk. 2 í rundskrivi frá 30. september 2016 um meginreglur fyri skúlastýri
20 § 9, stk. 3 í rundskrivi frá 30. september 2016 um meginreglur fyri skúlastýri
21 § 52, stk. 1 í fólkaskúlalógini
________ ________ ________
Skúlastýrið til 31. des. 2016:
Jacoba Thomsen, forkvinna
Jeanne Leosdóttir Holm, foreldraumboð
Annfinn Brekkstein, umboð fyri Tórshavnar kommunu
Sjúrður Olsen, tiltakslimur fyri Tórshavnar kommunu
Anna Marna Holm, læraraumboð
Jákup av Skarði, skrivari
26. september 2016
Ársfrágreiðing hjá skúlastýrinum fyri skúlaárið 2015/2016
Tað seinasta skúlaárið eru hildnir 4 skúlastýrisfundar so hetta hevur ivaleyst ikki verið tað virknasta árið hjá skúlastýrinum í Nólsoyar skúla. Skúlastýrið hevur framhaldandi umrøtt hugburð til Nólsoyar skúla og arbeitt við trivnaðarætlan fyri skúlan. Í sísta enda er hetta tí vit so fegin høvdu sæð, at barnatalið ikki minkaði, men heldur vaks.
Tað er komin ein fyrispurningur frá foreldrum um at seta forskúla á stovn. Hesin fyrispurningur bleiv sendur víðari til Mentamálaráðið og Tórshavnar kommunu. Leiðarin á Látrinum og fyrstilærarin hava verið á fundum við mentamáladeildina í Tórshavnar kommunu og verður málið lagt fyri fíggjardeildina, at vita um fígging er t.d. at byrja í november í ár.
Fyri at varpa ljós á skúlan, hava vit skipað fyri einum degi har skúlin var opin fyri almenninginum, og høvið var at síggja og seta fram spurningar um skúlan. Umframt hetta var eisini høvið, at ogna sær gamlar bøkur og gardinur hjá skúlanum ókeypis. Nøkur fá møttu upp til hetta tiltakið, sum var 8/5. Tað var eisini ætlanin at skipa fyri práti um forskúla á hesum fundinum, men hetta bleiv av ongum, tí ov fá møttu. Tað hava verið tankar um, at skipa fyri onkrum tiltakið aftur og er hetta nakað, sum komandi skúlastýrið kann arbeiða við.
Umframt tað er skúlastýrið leypandi kunnað um tær umbyggingar og ábøtur, sum vera gjørdar í Nólsoyar skúla. Tað eru komin nýggj vindeygu, og myrkaleggingsgardinur. Tó er okkurt sum tykist eitt sindur ógreitt. Skúlastýrið helt tað vera eitt sindur løgið at rýmingartrappan úr fimleikarhøllini má ganga beint út á vøllin, tí vit høvdu ynskt at hon kundi ganga framvið skúlanum. Skúlastýrið setti fram fyrispurning um hetta, men tað var sambært TK ikki ein møguleiki fyri rýmingarleiðir.
Umframt hetta er ynski um at uttandurað økið verður fríðkað, t.d. at vøllurin verður asfalteraður av nýggjum. Tað er tó enn eingin avgerð komin í hesum málinum.
Skúlastýrið verður kunnað um námsætlan og á hvønn hátt undirvísingin verður skipað, ymisk tiltøk sum skúlin ger, leygardagsskúlar, jólahald, samskipan av ruddingardegi o.a.
Tað er álagt, at skúlarnir skulu arbeiða við happing og einari ætlan fyri at fyribyrgja tílíkum í skúlanum. Hetta skúlastýrið er bert kunnað um ætlanina, so tað verður eisini eitt mál fyri komandi skúlastýrið at arbeiða víðari við.
f. skúlastýrið í Nólsoyar skúla
Jacoba Thomsen, forkvinna
—
Nólsoy 13/9-2015
Ársfrágreiðing fyri skúlaárið 2014/2015
Næmingatalið var minni enn 15 børn í skúlanum seinasta ár. Sæð í mun til skúlastýrið merkir tað eina minni manning: Tvey foreldarumboð, eitt kommunustyrisumboð, eitt læraraumboð og skrivarin – sum er fyrstilærarin.
Majbrit Gade og undurritaða hava verið foreldraumboð. Majbrit hevur verið rættuliga nógv burturstødd í lestrarørindum og er nú flutt til Sørvágs. Í staðin fyri hana hevur skúlastýrið heitt á Jeanne L. Holm, at vera foreldraumboð, og hon hevur játtað.
Anna Marna Holm er læraraumboð og Jákup av Skarði er skrivari.
Annfinn Brekkstein er umboð fyri kommununa.
Í farna skúlaárinum hava vit framhaldandi arbeitt við skúla-profili og skúlin hevur ment skúlans heimasíðu og lagt nakað væl av arbeiðinum inn har.
Skúlastýrið hevur eisini arbeitt fram ímóti at skúlin fær 2 brúsurúm, eitt til gentur og eitt til dreingir, soleiðis at øll kunnu hava ítrótt í senn og fara undir brúsu aftaná. Í hesum sambandi er fyrispurningur sendur Húsaumsitingini í Tórshavnar kommunu, har mælt verður til at tvey brúsurúm verða tøk.
Tað er arbeitt við ljóðviðurskiftinum í matarhølinum, har børnini eta matpakka. Har eru komnar plátur upp, so at ljóðviðurskiftini skulu betrast. Skúlans lærarar meta, at hetta hevur gjørt stóran mun til tað betra.
Skúlastýrið hevur eisini viðgjørt SSL-ferðakortini hjá næmingunum, sum skuldu endurnýggjast hvønn mánað, foreldur skuldu gjalda og síðan fáa peningin endurrindaðan. Hetta er nú blivið til at børnini fáa mánaðarkort fyri hálvt ár í senn og kommunan rindar hesi beinleiðis, so foreldur ikki noyðast at leggja út.
Skúlastýrið hevur arbeitt við at betra um uttanduraviðurskiftini í skúlanum. T.d er asfalti í skúlagarðinum gamalt og holut. Har legst væta í holunar, sum ikki torna upp so skjótt. Ynskiligt er at fríðka um skúlagarðin. At asfaltera av nýggjum og at strikað í garðinum, so at mann hevði klár viðurskifti til ymisk spøl, t.d hondbólt og paradís. Hetta er eitt mál sum als ikki er liðugt og væntandi fer skúlastýri framhaldandi at arbeiða við hesum.
f. skúlastýrið í Nólsoyar skúla
Jacoba Thomsen, forkvinna
—–
Frálíkur felagsfundur, har vit eisini umrøddu og arbeiddu við SSP-møguleikum í Nólsoy.


text:
Fótbóltur fyri øll
Fríggjadagin tann 29. september kl. 15:00 skipar KÍ fyri tiltakinum "Fótbóltur fyri øll". Tiltakið er fyri øll tey sum hava hug at sparka og møta til eina jaliga hugnaløtu. Fyri tey luttakandi verður løtan ókeypis.
Vit koma hava fleiri tiltøk á vøllinum samstundis, har venjarar við útbúgving koma mynda akitivitetirnar.
Tiltakið endar við, at Árni Müller frá Gepetto grillar pilsur og øll luttakandi fáa eisini okkurt at sløkkja tostan við.
Undirtøkan hevur verið sera góð hini árini. Tað hava verið børn í øllum aldri, og somuleiðis hava limir frá ÍSB luttikið.
Vit ætla, at tað sosiala skal hava fyrstu raðfesting - stuttligt og spennandi.


text:
Fulltrú
– Skjótt og einfalt at steðga øllum fulltrúum
Í dag ber til at geva fulltrú í ymiskum KT-skipanum. T.d. kann ein geva makanum loyvi at síggja eins egnu kontu í netbankanum, ella geva dóttrini loyvi at innlata sjálvuppgávuna vegna ein sjálvan.
Tað er neyðugt at geva fulltrú, tí annars er vandi fyri, at fólk geva sjálvan samleikan burtur. Eitt dømi er, tá fólk geva makanum brúkaranavn og loyniorð til netbankan, tí tá kann bankin ikki síggja, um tað er makin ella eigarin sjálvur, sum flytur pening.
Tað verður mett skynsamt, at fulltrúin liggur í teimum ymisku KT-skipanunum, tí fulltrúin er knýtt at virkisøkinum. Í netbankanum eru ymisk sløg av fulltrúum, t.d. um ein skal síggja kontuyvirlit, kunna flyta pening, stovna lán o.s.fr., og skattaskipanin hevur onnur sløg av fulltrúum.
Tó er neyðugt skjótt at kunna steðga øllum fulltrúum á einum staði. Hetta kann vera viðkomandi, eitt nú tá ið makar skiljast. Tí verður mælt til at menna eina fulltrúaskipan, har borgarin kann skráseta, um annar borgari kann fáa loyvi at avgreiða viðurskifti hansara vegna.
Tá ið t.d. dóttirin innritar á heimasíðuna hjá TAKS fyri at lata inn sjálvuppgávuna hjá pápanum, spyr skattaskipanin í fyrstu syftu fulltrúaskipanina, um pápin hevur loyvt fulltrú. Síðani verður hugt í sjálva skattaskipanina fyri at vita, um dóttirin hevur loyvi at lata inn sjálvuppgávuna.
Fulltrúaskipanin er sera einføld, men samstundis er lætt og skjótt hjá borgaranum at steingja fyri øllum fulltrúum í teimum ymisku KT-skipanunum.


text:
Í skrivaða orðinum eiga øll sama rætt
Gevist við at seta spjaldur á fólk var greiði boðskapurin í løgmansrøðuni 2017. Løgmaður vísti á, at føroyingar við at seta spjaldur á hvønn annan eru við til at skapa djúpar gjáir millum okkum sum fólk. Óivað hava orðini ella spjøldrini, sum løgmaður sigur, stóran týdning - og tó. Tað eru ikki bara orðini, sum eru við til at skapa hesar gjáir, nei, eisini eru tað tey manglandi rættindi sum borgara í Føroyum merkja, sum skapa gjáir. Tí kunnu øll ikki siga, at tey liva eitt so sjálvstøðugt lív sum gjørligt.
Árið, ið fór
Árið 2017 hevur verið hendingaríkt og víst kann t.d. vera á, at arbeiðið við at orða ein tænastupolitikk varð liðugt við tilmælið ⹂Borgarin takast við upp á ráð“. Ætlanin er nú, at hetta tilmælið skal nýtas sum grundarlag fyri at gera eina nýggja tænastulóg, ið vónandi gerst veruleiki í 2018.
Eisini var bóklingurin ⹂Atkomulig ferðavinna fyri øll í Útnorðurøkinum“ veruleiki. Hetta er ein viðkomandi bóklingur við nýggjari heimasíðu, sum vísir á týdningin í atkomuligari ferðavinnu fyri øll í Útnorðurøkinum t.e. Ísland, Føroyar og Grønland. Atkomulig ferðavinna er ein týðandi partur av øllum ábyrgdarfullum og burðardyggum ferðavinnupolitikki og eisini ein mannarættur og verður sædd at gagna okkum øllum.
Í ár varð seravtala fyri fólk, ið hava rætt til fylgjarakort frá MBF, undirskrivað við Atlantic Airways. Avtalan merkir, at fylgjarin hjá tí ferðandi, sum hevur MBF fylgjarakort, fær 50% í avsláttri av grundprísinum, tó ikki av ferða- og avgreiðslugjøldum, og øðrum serprísum.
MBF hevur í fleiri ár víst á, at føroyskar sendingar í Kringvarpi Føroya eiga at vera tekstaðar og teknmálstulkaðar. Í ár hava vit sæð batar á hesum øki. Dagur og vika saman við 3-2 verða í dag stroymd beinleiðis á netinum, og seinastu vikurnar eru fleiri av føroysku sendingunum í KvF tekstaðar.
Hetta eru batar, sum vit saman kunnu gleðast um, tí tað eru ítøkiligu batarnir, sum borgarar úti í samfelagnum merkja í gerandisdegnum, ið vit eiga at ynskja okkum – og ikki bara orð.
Ber orðið brek
Vit kunnu vera samd um, at orðið brekaður ikki eigur og ei heldur skal at verða nýtt um menniskju, og kunnu við hesi staðfesting ikki síggja burtur frá, at arbeiðið til frama fyri allar føroyingar eigur at halda fram. Vit skulu í 2018 gera upp við hugtøkini vit og tit og harvið staðfesta, at øll eiga viðfødd mannarættindi og skulu gerast natúrligur partur av heildini, ikki við framíhjárætti, men við sama rætti.
Vit eiga í 2018 at síggja ein óheftan Mannarættindastovn ella eina eind verða setta á stovn í Føroyum, sum kann hava eftirlit við ST sáttmálan um rættindi teirra, ið bera brek, har eisini ein samskipanareind og sjálvstøðug eftirlitsskipan sambært grein 33 í ST sáttmálanum verður skipað.
Vit eiga at síggja fleiri fáa tilboð á serliga skipaðum miðnámi.
Vit eiga at fáa eina munagóða brekpolitiska virkisætlan, so ST sáttmálin um rættindi hjá einstaklingum, ið bera brek veruliga fæst at virka.
Vit eiga at gera ítøkiligar batar, har atkomumøguleikarnir ikki eru í lagi. Sjálvt um byggireglugerðin er sett í gildi, eru nógvir gamlir bygningar, har atkomuviðurskiftini ikki eru í lagi.
Málmening fyri øll
Vit eiga at seta okkum mál, og vit eiga eisini at gera eina erliga roynd at náa teimum. Orðini hava jú týdning, og nú teknmál er viðurkent sum móðurmál verður spennandi at síggja, hvussu hetta verður tikið við í 2018, sum er útnevnt ⹂Ár fyri málmenning hjá børnum“. Her er nógv at tríva í, tá ið hugsað verður um virksemið á stovnunum og fólkaskúlunum, har eisini Sernám hevur ein leiklut í uppgávuni at veita sernámsfrøðiliga ráðgeving, vegleiðing og stuðul, soleiðis at børn og ung upp til 18 ár kunnu styrkjast í menningini, sum m.a. umfatar málsliga menning.
Orð í verki hava týdning, tí er málmenning sett á skrá.
Við hesum orðum ynskir MBF tykkum øllum eitt eydnuberandi nýggjar við vón um gott samstarv at náa nýggjum málum í 2018 – her nøkur eru nevnd.
Tóra við Keldu, forkvinna í MBF


text:
17. jul 2007, 12:41
Sum støðan er í løtuni ber neyvan til at seta nakra javningarskipan í verk. Vit mugu fyrst skilgreinað uppgávubýtið millum land og kommunur við atliti at nýggja kommunubygnaðinum. Men tað málið ætli eg mær at taka upp í heyst, sigur Jacob Vestergaard, landsstýrismaður.
Vøllurin er strikaður: Í einari lógarsamtykt í vár bleiv skilgreinað, hvussu økini skulu síggja út, sum kommunurnar kunnu samstarvað innanfyri ella leggja saman í.
Hetta eru stórt sæð somu økir, sum kommununevndin, ið hevur gjørt álit í spurninginum um nýggjan kommunubygnað, hevur nýtt. Talan er um økini Norðoyggjar, Eysturoy, Sundalagið (sum umfatar norðurpartin av Eysturoy og Streymoy), Streymoy, Vágar, Sandoy og Suðuroy. Við øðrum orðum sjey økir ella kommunur.
Uppskotið í álitinum hjá kommununevndini er kortini øðrvísið enn tað, sum fíggjarmálaráðharrin kundi hugsa sær. Laksáfoss skjeyt upp, at taka pening úr kommunala peningarenslinum í 2008 at seta í ein grunn, og síðani javna úr hesum grunninum út á kommunurnar í 2009.
Men tað uppskotið vann ikki frama.
Jacob Vestergaard, landsstýrismaður við kommunumálum, sigur, at neyðugt verður við einum greiðum uppgávubýti millum land og kommunur – eisini við atliti at nýggja kommunubygnaðinum – áðrenn talan kann gerast um at seta í verk eina útjavningarskipan. Og hann nevnir í tí sambandi eitt ítøkiligt dømi.
- Taka vit skúlaøkið, so verður tað alneyðugt, at vit fáa savnað myndugleikan á einum stað, og ikki sum nú á tveimum. Tað er altíð óheppi, um myndugleikin liggur á tveimum støðum, vísir Jacob Vestergaard á.
Við so nógvum kommunum og við so ymiskum støddum á kommununum heldur landsstýrismaðurin ikki, at grundarlag er fyri einari útjavningarskipan.
© Leo Poulsen - Sosialurin


text:
Orð: F. A. F. White
Týtt: Elias Hansen
1. O, eitt land eg veit um,
tað so vakurt er, sum
í Guðs Orði oss sagt er um tað!
Har ei sorg kemur inn,
einki myrkir várt sinn,
og tíðin har ei fer avstað.
Niðurlag: Hetta fagra land er
ei sum okkara verð,
ei oyðandi stormur nær tað;
tess gøtur og lið
eru gullløgd øll við,
og har sólin ei setur ein dag.
2. Ævig trø vaksa har,
sum ei veturin nær,
og tess fruktir meir glitra enn gull!
Og við hørpu í hond
á tí skínandi strond
vár gleði skal tá vera full.
3. Frelsarin, ið har er,
elskaði hesa verð
og doyði í syndara stað;
og eg veit, eg skal ná
hetta land og har sjá
hin vin, trúgvin her hevur sæð.
4. Har eitt heim er í gerð
til hvønn syndara her,
sum trýr á hitt frelsandi blóð;
ævigt summar er har,
ein og hvør lovar Tær,
Tú, Guðs Lamb, sum í stríðinum stóð.


text:
Orð og lag: Almeda J. Pearce
Týtt: Zacharias Zachariassen
1. Tá hann í tign og dýrdarljóma kemur,
tekur sítt fólk úr heimsins sorgarvrá,
gævi hans koma gleðistrong mín nemur.
Hvítskrýddur fylgist eg við honum tá!
2. Tá eg í hallum Himmalsins skal skoða
fyri Guds ásjón frelstar skarar stá,
heiløg og myrd í Lambsins sigursroða,
hvítskrýdd tey ganga Harra sínum hjá!
3. Tá hann úr jarðaríkis ytsta horni
blóðkeypta sigursflokk sín savna skal,
í honum verd, á hesum gylta morgni,
hvítskrýdd vit tá við lið hans ganga sæl!


text:
Odfjell økir aftur sín flota
Norska reiðaríið Odfjell hevur enn eina ferð økt sín flota, hesa ferð við útveganini av einum einstøkum skipi, einum átta ára gomlum kemikaliutangaskip.
Talan er um skipið M/T Argent Eyebright upp á 19.440 bruttotons, sum norska reiðaríið hevur keypt fyri 25,5 miljónir dollarar.
Odfjell yvirtekur skipið síðst í juni, tá tað fær nýtt navn og kemur undir norskt flagg.
Skipið hevur tó verið lænt til Odfjell síðani fyrst í januar.
Odfjell skrivar í tíðindaskrivi, at nýggja skipið verður eitt gott ískoyti til núverandi flota, og at keypið er í tráð við ætlanina um endurnýgging og vøkstur av flotanum.
Hetta er eisini í samsvari við tað, sum stjórin í Odfjell greiddi ShippingWatch frá í desember í fjør.
Nýggja skipið varð bygt í november 2009 á japonsku skipasmiðjuni Kitanihon Shipbuilding.
Kelda: shippingwatch.dk


text:
Fátækraváði og inntøkuglopp eftir aldri og kyni
Tann aldursbólkurin, sum mest er í fátækraváða í 2015, og sum eisini hevur verið tað síðan fyrstu uppgerð í 2009, eru tey, ið eru 67 ár og eldri. Góð 27 prosent av teimum 67 ár og eldri hava eina javnvirðisinntøku, sum er niðan fyri fátækraváðamarkið, og tað er munandi fleiri enn fyri hinar aldursbólkarnar. Næststørsti bólkurin við stívliga 10% eru tey 0-17 ára gomlu.
Tað er tey 18-24 ára gomlu, sum lutfalsliga eru longst undir markinum fyri fátækraváða, tí inntøkugloppið millum teirra javnvirðisinntøku og fátækraváðamarkið er um 22%.
Elstu borgararnir, 67 ár og eldri - teir sum eru mest í fátækraváða - eru tættari uppi undir markinum fyri fátækraváða enn allir hinir bólkarnir við einum gloppi upp til fátækramarkið á 10,3%, har inntøkugloppið hjá teim 18-24 ára gomlu er meira enn 2 ferðir so stórt.
Fleiri kvinnur enn menn í fátækraváða
Av øllum føroyingum hava 10,6 prosent eina javnvirðisinntøku undir markinum fyri fátækraváða. Í flestu aldursbólkum er størri partur av kvinnum enn av monnum undir fátækraváðamarkinum. Størstur er munurin í elsta aldursbólkinum, har 31,4% av kvinnunum og 23,3% av monnunum vóru í fátækraváða.
Javnvirðisinntøka er inntøka, tá atlit eru tikin til talið av vaksnum og børnum í húskinum.
Øll mát eru roknaði við javnvirðisinntøku sum grundarlag.
Les meira um hvat javnvirðisinntøka er og hvussu hon verður roknað her.
Medianinntøkan (miðinntøkan) er tann mittasta inntøkan. Helvtin hevur størri inntøku og helvtin eina minni inntøku.
Vøksturin í median-javnvirðisinntøkuni frá 2009 til 2015 hevur fyri allar aldursbólkar verið um 13-16 % - uttan aldursbólkurin 67 ár o.e., sum hevur havt ein nakað minni vøkstur á góð 10% árini 2009-2015.
Í hagtalsgrunninum eru meira útgreinaðir upplýsingar, bæði á aldur, øki og kyn.


text:
Sundalagsmenn dáma at arga okkum
1. lið30-09-2017 - Jónfinn Petursson
Undan 25. umfari í Effodeildini: HB – EB/Streymur
Stigatalvan lýgur ikki. EB/Streymur liggur á áttanda plássi og niðurflytingarspøkilsi ger aftur um seg við Margáir.
Eftir hampuliga gongd i undanfarnum dystum, mistu sundalagsmenn alt á gólvið seinast tá Skála var á vitjan og fór avstað aftur við øllum.
Mitt í tí heila, eru teir hálaðir niður aftur móti niðurflytingarlinjuni og tí mugu øll segl setast tá dysturin sunnudagin verður bríkslaður í gongd.
Ikki tí, higartil í ár, hava teir vunnið fult hús móti okkum. Einki er at ivast í, at allar ivastøðurnar í teimum dystunum fullu til teirra fyrimun, men tað tekur framvegis einki frá dagsins gestum, Teir berjast til síðsta dropa.
Tann feita daman ger seg til at syngja seinasta ørindi fyri ársins Effodeild, og sum støðan er, hava vit bert æruna at spæla fyri. Men hon kann eisini verða góð og hví ikki bara taka alt og leggja góðan botn í til komandi ár.
Vit kunnu bara fegnast um gongdina síðan summarsteðgin og gloyma alt sum hendi áðrenn. Stuttligt er at síggja okkara góða og ágrýtna lið, og vónandi, og vantandi, fara vit eftir øllum sunnudagin.
Vit gleða okkum almikið til dystin sum verður sunnudagin kl. 15.00 og ynskja øllum hjartaliga vælkomin í Gundadal, okkara leikvøll.
Góðan dyst og KOYR Á, HB!!!!
Allir dystirnir í 25. umfari eru hesir:
0110 HB – EB/Streymur
0110 ÍF – Víkingur
0110 Skála – B36
0110 TB/FCS/Royn – KÍ
0110 07 Vestur - NSÍ
Mynd: Rakul Hansen


text:
Orð og lag: Aage Samuelsen
Týtt: Kajfinn Hammer
1. Kanst tú telja allar signingar, Guð sendir á tín veg,
allar stjørnir tá tú telja víst kanst við!
Um tað kennist sum at Guð ei svarar tínum bønum meir,
skalt tú vita, at Hann fylgir tær hvørt stig.
Niðurlag: Fjala skýggj tín trúarhimmal, lyftisstjørnur lýsa bjart
gjøgnum alt Hann teg varðveitir undurfult á lívsins veg
sjálvt um stríð og mótgongd pína, ja, so elskar Hann teg tó
og í vandastund Hann at sær tekur teg.
2. Um tú lisið hevur, tá Guð kom hjá Ábraham á gátt,
hann í undran hoyrdi Harran siga sær:
Næsta ár um somu tíð, um bert tú trýrt, tú síggja skalt,
tá skal lyftissonin Sára geva tær!
3. Og tá Móses førdi úr Egyptalandi Ísrael
leidd av skýnum gjøgnum havið fóru tey,
og við síni hond Guð leiddi tey frá morgun og til kvølds
yvir savnaðin sín frið at hvíla beyð.


text:
Rossamakrelur, tindamakrelur (rossamakrelættin)
Trachurus trachurus (Linné, 1758)
Stødd: Rossamakrelur verður upp í 70 cm, tó sjáldan longri enn 40 cm.
Dýpi: Hann er uppsjóvarfiskur, men fæst við botnin eisini. Hann gongur ofta í torvum. Sjáldan djúpari enn 100-200 m, men er fingin niðri á 600 m.
Litur: Hann er grønligur-blágráur við grønligum farra um bakið. Hann er ljósari, silvurskin um síðurnar. Hann er hvítur undir búkinum. Hann hevur lítlan, svartan blett ovast á kápuni.
Teinar: R1 VI; R2 I + 29-34; G II + 24- 32.
Lýsing: Rossamakrelur er tjúkkastur um miðjuna og spískur í báðum endum. Hann hevur tvær ryggfjaðrar umleið eins til hæddar. Tann fremra er lítil og tríkantað. Bert eitt lítið glopp er millum ryggfjaðrarnar. Hin aftara byrjar beint frammanvert miðjan fiskin, og kemur aftur til klingruna. Hann hevur langa gotfjøður, ið tó er styttri enn aftara ryggfjøður. Framman fyri gotfjøðurina eru tveir ella tríggir smáir teinar, meira ella minni í sambandi við bleytaru teinarnar í gotfjøðurini. Uggafjøðurin er long og spísk og kemur aftur um fremra enda á aftaru ryggfjøður. Búkfjøðurin er lítil, umleið til helvtar í longd sum uggafjøðurin. Hann hevur stórt høvd. Strikan hevur sera hvassa roðslu og er bogin oman fyri uggafjøðurina. Sterturin er nógv sýldur. Klingran er kløn.
Eyðkenni: Ógvuliga sjónlig, hvøss roðsla er eftir strikuni, serliga aftast. Hann kennist harður, beinutur. Bletturin á kápuni.
Týdningur: Rossamakrelur verður nógv veiddur til ídnað aðrastaðni, men undir Føroyum fæst so lítið, at hann hevur ikki nevniverdan týdning.
da: Hestemakrel, en: Horse mackerel – Scad, fr: Cinchard, ís: Brynstirtla, no: Hestemakrel - taggmakrell, tý: Stöcker
Útbreiðsla: Rossamakrelur er frá Marokko til Asoroyggjarnar og norður til Føroya og Íslands. Hann er eisini í Norðsjónum, Miðjarðarhavinum og Svartahavinum og sløðist møguliga til USA og Venesuela.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Sum eina byrjan upp á landsliðsarbeiðið hevur FBS avgjørt at bjóða ferðaseðlar til seks av teimum pørunum, sum liggja ovast í butlaranum fyri FM-lið.
Trý pør hava tikið av. Tey eru Sínum Lassaberg-Rói á Rógvi Joensen, Arne Mikkelsen-Bogi Simonsen, Árni M. Dam-Balle Mohr.
Hetta er ikki beinleiðis úrtøka til landsliðið, men ein tilboð til tey pørini, sum kunnu roknast at vera millum tey, ið skulu kappast um at vera á landslðinum.
FBS rindar ferðaseðlar, men pørini rinda sjálvi allar aðrar útreiðslur. Hetta er kapping, har Danmark Bridgeforbund hevur boðið sterkum pørum úr Norðurlondum.
FBS hevur avgjørt ikki at spæla EM í ár, men í staðin at luttaka í Small Federation Games. Tað er kapping millum londini í Evropa, sum hava tey smæstu bridgesambondini. Lond við færri enn 500 limum í bridgesambandinum kunnu verða við. Tað plaga at verða eini 12-15 lond við.
Hetta er ein roynd. Kappingin er nakað bíligari enn EM og so verður eisini spennandi at vita, hvar landsliðið liggur í hesum høpinum.
"Observationsturnering", sum kappingin eitur verður leygaradag 20. januar og sunnudag 21. januar. Spælt verður í Blaksets Bridgecenter.
Í alt eru 32 pør við og talan er um sterk pør, so føroysku pørini fáa rættuliga roynt seg.
Ætlanin er at vísa tvey borð á BBO.
Kappinginer skipað, sum Monrad-kapping, ið er kapping, har pørini, sum liggja næst hvørjum øðrum møta hvørjum øðrum. So tá krevst at spæla væl fyri at sleppa at spæla móti teimum bestu.
Niðanfyri eru leinki til úrslitini. Haraftruat verður kappingin eisini víst á BBO.
Spælarar.
Úr Danmark
Allan Cohen-John Vermehren Norris
Søren Christiansen-Martin Schaltz
Lauge Schäffer-Jonas Houmøller
Bjørg Houmøller-Signe Buus Thomsen
Hans Christian Nielsen-Knud-Aage Boesgaard
Stig Werdelin-Sigurd Lauge Pedersen
Hans Kristian Sørensen-Niels Henriksen
Emil Buus Thomsen-Andreas Plejdrup
Søren Bune-Victor Todd-Moir
Steen Schou-Jørgen Cilleborg Hansen
Christina Lund Madsen-Anne-Sofie Houlberg
Stense Farholt-Tina Ege
Peter Lund-Henrik Kruse Petersen
Helle Rasmussen-Lone Bilde
Sejr Andreas Jensen-Mikkel Larsen
Lars Blakset-Dennis Bilde
Thomas Berg-Flemming Dahl
Úr Norra
Allan Livgård-Terje Aa
Tor Eivind Grude-Lars Arthur Johansen
Glenn Grøtheim-Petter Tøndel
Torild Heskje-Gunn Tove Vist
Gunn Kari Helness-Ida Wennevold
Maja Rom Anjer-Pernille Lindaas
Liv Marit Grude-Bodil Nyheim Øigarden
Lisbeth K. Glærum-Ann-Mari Mirkovic Juvik
Tonje Brogeland-Åse Langeland
Ann Karin Fuglestad-Marianne Harding
Úr Føroyum
Rói Á Rógvu Joensen-Símun Lassaberg
Bogi Simonsen-Arne Mikkelsen
Árni M. Dam-Dánjal Pauli Mohr
Úr Svøríki
Anders Morath-P.G. Eliasson
Bengt-Erik Efraimsson-Mats Axdorph
Mats Nilsland-Björn Fallenius


text:
Helvtin av flotanum hjá Island Offshore arbeiðsleysur í fyrsta ársfjórðingi
Lága virksemið helt fram í norska frálandsreiðarínum Island Offshore í ársins fyrsta ársfjórðingi, har stórur partur av flotanum hjá reiðarínum var arbeiðsleysur. Gagnnýtslan av flotanum var í ársins fyrstu mánaðunum bert 49 pst., kemur fram í ársfjórðingaroknskapinum.
Hetta ávirkaði umsetningin hjá felagnum, sum fall við 160 mió. norskum kr. til 259 mió. norskar kr. fyrstu mánaðirnar.
Eisini botnlinjan versnaði við einum undirskoti upp á 37 mió. norskar kr. ímóti einum yvirskoti upp á 21 mió. norskar kr. somu tíð í fjør.
Gagnnýtslan av flotanum er tó batnað í apríl og mai, upplýsir reiðaríið, sum boðar frá nýliga tillutaðum sáttmálum.
Trý nýggj skip aftrat koma í flotan í ár sum avleiðing av umskipanini av felagnum.
Dagsleigugjøldini eru lág, men "nøktandi", tá hugsað verður um, at alternativið er, at skipini verða løgd, sigur felagið víðari.
Felagið tók í november í fjør avleiðingarnar av sera vánaliga frálandsmarknaðinum og fór undir samráðingar við áognararnar um at fáa ein skuldaraágóða. Samráðingar eru framvegis við lánsveitararnar, og tær fara at vara longri enn upprunaliga ætlað, verður sagt í ársfjórðingafrágreiðingini.
Reiðaríið vónar at koma á mál 30. juni. Island Offshore eigur og rekur 25 skip.
Kelda: shippingwatch.dk